Thudik | VCTH\nHome » Cahram » Thudik\nNgaingai ah… “Thudik/Thuhmaan” timi hi “Ni-pi” thawn a bangawk tiin tuzing ka tho ah ka ruat suak. Zohman in mit siing lole, mitthli tlak lo in Ni khi ṭhaten kan zoh thei lo. Ka ruat ngah sinsin mi cu… minung pawl hi nitin.. “mutaa-ma-par lin-kar ma-chaw” tivek in kan nunnak ah thudik/thuhman pawl kha thup in kan nung rero timi a si.\nZiangkhallole, tuni cu ka nunnak ah zohṭhimtlak ni nikhat si ding ka duh. Kumkhat sung ka rak nung rero ih, tuni cu thuhmaan lawng ka sim ding, thudik lawng ka tuah ding tiin ka tumtah. Minung kan si ve ih kumkhat ah nikhat hman thuhmaan ih kan nung lo hi cu, minung kan si man teh a um ding sawm tiin ka thinlung sungah ka ruat.\nTuni ka ton ding mi thil hmuahhmuah ah thudik parah lawng ka nung ding timi tuanvo pi ka nei. Zohman cu ka sim lo ding, Thudik leh keimah karlak ih lungkimnak pakhat a si tiin ruat in ka tho.\nHmaisabik ka ton mi camipuai cu…. ka nupi in a timtuah mi thaithawh ei caan a si. Thaithawh kan ei, ka kaa a thaw lo. Ka Nupi nih “Ziangruangah maw? Ka suang mi a thaw lo ih maw?” tin in sut. Caan dang sisehla cu, a thin nuamlo pang ding tiin, “A thaw ko, ka pum malte a nuam lo ih si” ka ti mei ding nan.. tuni cu…….. a cang thei lo.\n“ Aw si, a thaw lo tuk, ka ei thei lo lawlaw” tin ka ti. Ka nupi a mithmai a ṭha lo zet ti ka hmu. Ziangtiṭha, thudik timi hi “Ni-pi” vek a si ual tiin keimah leh keimah ka vun sim awk.\nCumi hnuah hna ka ṭuannak tlawng ah ka feh. Geography Subject ka zirh lai fangah, kan sayagyi nih i ra tong seh tiin i rak cah. “Hmm, camipuai paper thu a si ko ding” tiin ka ruat. Nauhak pawl ih kutngan mawi lo zetzet ih ngan mi pawl check ka paih lo tuk ruangah ka daithlang ih ṭheh thei lo in tuah ding tam nawn ka nei lai.\nZungkhaan ka va feh ih, sayagyi cu ka va tong. Sayagyi in mithmai ṭha te thawn, “Tu zaanlam na man maw?” tiin i sut. “Ka fa leh pawl ka lo leng pi hngai ding ka ti zo” tin ka let. “Nauhak pawl cu, nidang ah vak pi sawn aw, tu zaanlam cu ka inn ah rak leng aw” tin Sayagyi in i ti saal. “Ziang thu poi um ih maw, sayagyi” tiin ka sut.\n“ Aw, um ee, Music ka paih ti na thei ko lo maw?” “Aw, thei ee sayagyi” “Aw, hlasak ka zirnak a rei phah zo ih, tuzaan cu Piano leh Violin thawn hla ka sak tum, rak zoh awla, ziang ka bang ti i sim aw” in ti.\nMusic thiam nawn ka si ih ka ruahnak leh ka comment pekmi pawl mi tam sawn nih an duh zet ṭheu. Cutiin sayagyi inn ah va feh in a hlasak mi ngai sak dingah kan lungkim awk.\nLamzin kan feh phah ah, sayagyi nih an innsungsang ah fa an nei thei lo ih music hi a hrangah rualpi ṭha si ding ih a rak tum thu, a um har tukih music a paih daan thu, saya pakhat hnenah a va zir ih hnihsan a rak tong thu pawl, poisa lo ten a rak zuam nasa ti pawl leh, music zirnak ah paisa tla tam nawn a cem thu pawl in ruah phah rero.\nA inn kan thleng cu, a nupi nih tla ṭhaten in zohkhen. Ei le in pawl in pek, thaten in biak. An fanu thawn nei awk ding mi mipa pakhat vek in in zohkhen.\nCuhnuah sayagyi nih, “Saya David, ka hla cu ṭhaten in rak ngai sak aw maw. Camipuai paper na tuah rero mi pawl ah tla thinbang rero hlah aw. Zarhkhat caan ka lo pek bet ding” tin i ti. Kei in le, “Sayagyi, ni (10) hrawng in pek thei pei maw?” tin ka sut ih… “Ok, si ko seh, ngah ko” tin i rak ti.\nKa lungawi zet. Cek ding mi paper 100 lai a um laiih, nikhat ah (10) hrawng ka tuah le cu, ni 10 ah ṭhaten ka ṭheh thei ding tiin ka ruat phah rero.\nCuhnuah Piano tumtu le Violin tumtu thawn music instrument pawl umnak ah an va feh. Sayagyi ih um daan le cangvai daan cu mipi tampi hmai ih hla sak ding mi a bang. A zohtu le kei leh a nupi lawng kan si fawn. Hla cu a sak rero zo. A sakmi pawl cu hlan lai ih hminthang phah nawn mi hla pawl an si. A aw cu, a tha lo lawlaw, music thawn le a kaih lo, ka lu hmuah a na zik ṭheh. A mah, sayagyi tla a baang ve nasa. A thlan tla a suak ṭheh.\nSayagyi nih “Ziang ka bang??? na ngai duh lai maw?” tin i sut. “Tawk thlang seh, ka lu na phah zo” tiin ka ti mei. Sayagyi cu mangbang zet mithmai thawn i zoh. Kei tla sayagyi cu ka zangfah, ka hmaisong. Sinan, ziangtiṭha.\nSayagyi cu ka kiang ah a ra ih, “Khah, sayapa na hmuh daan te in sim hnik aw” tiin i rak sut. Thaisun ah ka lo sim sawn ding ka ti nan tu ah sim ko aw tin i ti. Kei tla ṭihkhur phah nawn in “Sayagyi, na aw a ṭha lo, Music na tuah lo le a ṭha sawn ding” tiin ka vun ti. Ka hmaisong zet. Sinan, Ziangtiṭha. Thuhmaan/thudik hrangah si ko tiin tha ka pek awk.\nInn ka thleng ih kan nu cu mithmai ṭha lem lo thawn in hmuak. Tuzing ih a rawlsuan thaw lo ka ti ruangah a thin nuam lo si ding. Tuni cu ka naa ( zonzai) mi thil pa hnih a um zo. Tuvek in zarhkhat hrawng tuah sehla, rualpi hman ka nei nawn pei maw tiin ka ruat.\nThaizing tlawng ka feh ih, sayagyi nih i rak tong seh tiin thu i cah ih ka va tong. Sayagyi in “Mizaan kan inn na ra ih ka lungawi zet. Zohman in thuhmaan in sim dah lo. Hmailam ahcun music ka tuah nawn lo ding. Aw, by the way.., camipuai paper pawl thu ziang na bang?” tin i ti.\nKei in “Sayagyi, mizaan ah ni 10 caan in pek na ti ual” tiin ka sim saal. “Oh,.. ka ruat sal ih, a cang thei lo. Thaisun ah a zaten ka ngah duh” in ti. “Sayagyi, paper 100 kha nikhat sungah cun, ziang tiin ka ṭheh thei ding. It caan hman ka nei ding ual lo. Ziangkhalle, ni 3 cu in pek ko aw” tiin ka rak ti. “A ngah lo, thaisun ah ka ngah duh. Thaten tla mark na tuah ṭul maw” tiin i ti bet. Ziang titheinak le ka nei fawn lo.\nThudik/Thuhmaan ih um ka tumnak ruangah zaanvar it nawn lo in ka um ṭul ko hih …………\n(R.K Narayan ih nganmi Like The Sun siar mi parin ngan sal mi a si)\nOne Response to Thudik\nPabawih January 10, 2010 at 6:42 pm\na la..! thudik ih nung ding hi tu hrawng ih ka ruat tam bik mi a si ve. hi cahram ka siar ngah cu ka lung a awi zet.\ntu tiang´in thudik ih nung ding ih ka tumtah mi cu,"thu dik ka sim ka ti tik´ah ka thinlung sung´ih ummi ka hmuh daan kha thudik tih theih a si ring ring pei maw?" ti´n kei mah le kei mah ka sut aw.\nka nunnak ka zoh awk tik ah kei mah leh kei mah bum´aw in thuphan ih ka nung lo ding hi har hman seh la ka lungkim bik mi leh nuam ka tih bik mi a si tih ka hmu. ka ka cun thudik ka sim ring ring lo hman ah..


HRUAITU THA - Hre Mang\nHruaitu tha timi cahram hi Chin Youth Association ( CYA ) ih dilnak vekih nganmi a si.\nHruaitu ttha timi thutlangpi sim tikah a hmun le ram, tikcu le minung ih zirin a danglam thei ruangah ziangvek dinhmun khalah a dik ringringmi thutlang khaikhawm, simthiam a harzet.\nMahlemah uk aw, fehnak lamzin fiangfai ten thei, midang ciahneh, hruaimi pawl thawn lungawi tlangih tumtahmi ngah suak thei dingin san thuanthu ih zirin milai fimthiamnak le bungrua pawl hman thiamnak pawl hi hruaitu ttha pawlih neihmi asi theu.\nTidai leuh thiam dingin cahnah parah zirh awk a theih lo veki hruaitu ttha si dingin cahnah parah zir a theih lo. Curuangah hruaitu ttha thu ka ngan tikah casiartu zapi ten a takin an nunnakah an hlawkpi, nunpi, tthathnempi mi si dingah thlazam ka cam.\nI. AMAH LE MAH A UK AW\nMilai pakhat cio in pehtlaihmi kan nei. Milai cun kan pehtlaihmi in man in neihter. Kan pehtlaihmi lakah Pathian, mahlemah, midang, le sersiammi pawl tla an si ih cumi lakah a thupi bik cu Pathian thawn pehtlaih awknak asi. Mi pakhat cu ziangvek asi ti cuai thlai tikah a pehtlaihmi parah zoh in sim theih asi. Cutin hruaitu ttha cun a pehtlaihmi ziangkim ah a tthabik in a nung ringring. Cui a tthabik timi cu milai nun hramthawhnak, sersiamtu Pathian in sersiammi pawl nuntu, khawsak, ziaza si dingin a simmi pawl thawn mil aw ringring asi.\n1) Pathian thawn pehtlaihnak: Pathian a um asi ti zum na cingin a nitin nunah Pathian umlo vekin a nungtu cu rinsantlak, hruaitu ttha asi thei dahlo ding. Pathian hman a ttihzah lo ahcun milai cu a ttihzah dahlo dingih Pathian hmaiah a rinum lo asi ahcun milai parah a rinum dah fawn lo ding. “Pathian ttihzah cu fimnak hram asi” tiah thufim in a ngan bangin hruaitu ttha cun amah le Pathian thawn an pehtlaihnakah thianghlim, tluang le ziktluak zet pehtlaihnak a nei hrimhrim ding asi. Uico hmanin a pu a thei ih a pu ih thu a lung.\nMilai sinsin cu sersiamtu ka nei asi ti a theitu cun amah sersiamtu a Pathian thu hnuai ah nungin pehtlaihnak thianghlim, catbang loin a nei ringring ding asi. Amah sersiamtu Pathian ih tumtahmi hrangah nungin Pathian duhmi tuahding a zuam ringring ding asi. Hruaitu ttha cun Pathian thawn an pehzawm awknak ah a tisa duhnak thlun loin Pathian thu sawn in a nung. Cutin ziangkim a pehtlaihmi cu amah sersiamtu Pathian thawn an pehtlaihnak ah hram a tohmi asi.\n2) Mahlemah: Hruaitu ttha cun midang a hruai hlanah amahlemah a hruai aw, a ukaw asi. Mahlemah hman hruai aw, ukaw thei lo mi in midang an hruai tikah mitcaw le mitcaw hruaiaw vek an si. Amai khawruahnak, tongkam, taksa peng hmanawknak, mit in a zohmi, a hna le kaa sungah a luttermi, a pehtlaihmi, a neihmi ttuanvo, tikcu caan le sumsaw bungrua a neihmi ziangkim ah a ukaw, kai hruai aw theitu cu hruaitu ttha asi. Hruaitu ttha cun amahlemah a ukaw thei ih amah thawn a pehtlaihmi ziangkim a felbik in a kaihruai aw ringring asi. Amai ttuanvo le lungawi diriamnak thu ah midang a mawhsiat dahlo ih a ttuanvo cu felbik in a zuam sawn asi.\n3) Sersiammi: Milai cu leitlun sersiammi parah thuneitu, uktu dingah sersiammi kan si vekin hruaitu ttha cun leitlun sersiammi parah ttuanvo a neihmi a ngaihthah lo. Amah thawn a pehtlaihmi sersiammi, ramsa, ramnung, le hramkung le leilung, boruak ziangkim parah sersiamtu ih duhzawng, a pehtlaimi milai pawl lungawinak tipungtu ah ziangkim a pehtlaihmi sersiammi parah nuntu khawsak a thiam. Sersiammi siatsuahtu asidahlo ih ceimawi, tuahttha, le kilkhawitu asi sawn. A neitu Pathian ttihzah in ziangkim a pehtlai.\n4) Midang: Hruaitu ttha cun midang a pehtlaihnakah nunphung, biaknak thurin Pathian thu le cozah kumpi vengsung milai pehtlaihawknak dan le dun pawl thlun in a nung. Amai insang hrangah hruaitu ttha asi ih amah thawn a nai aw bik a inn hnen, amah tittha tu, khawpi, kawhhran, pawlkom, miphun, cozah kumpi hnen khalah siseh dan dinglai a pahbal loih a pehtlaihmi poh hnenah thilttha tipungtu asi ringring. Midang parah siatnak tlentu asi dahlo ih midang in tthatnak an ngah dingmi khamtu khal asi dah lo. A pehtlaihmi milai tinkim hnenah amah sersiamtu Pathian ih palai a ttuan ringring.\nII. A FEHNAK DING A THEI TU\nHruaitu ttha cun a fehnak ding a thei. Ralttha zetin a feh. A to men dah lo. A tumtahmi a fiang ih tthuktthun lo ten hmailam ah a feh.\nHruaitu ttha cun amah thawn a pehtlaimi parah remttul, tuahtthatttul, hmailam pannak ding lamzin fiangzet in a hmu. Ahmuhmi parah midang mawhsiattu asilo ih amah in ke a karih, hmai a hruai.Midang fialmi lawng tuahtu cu hruaitu asi dah lo. Hruaitu ttha cun midangih an tuah hlanah amah in a tuah.\nA tuahmi cu thilttha lakah a tthabik asi ti fiang zetin a hmu ih dunglet hawi loin a feh. A fehnak lamzin parah hnget zetin kaihmi a nei ih ralttha zetin a feh. Ziang a tumtah ti a theihfiang tikah thu nepnawi in a lamzin a hnaihnok lo.\n1) Sumang: Hruaitu ttha cun amah thawn a pehtlai mi, a hnattuan le ttuanvo thawn a pehtlaihmi pohpoh a hliakhlai ih amai dinhmun le a mipipawl dinhmun khal fiangzetin a thei. Cutin atufang dinhmunah ziangvek a thalo mi a umih, ziangvek dinhmunah mipi an thleng, senpi vangtlang hlawknak, tthatnak a um dingih thuanthu ziangtin tuahtthat asi ding ti fiang zetin a hmu. A fehnak lamzin cu Pathian ih hmuhtermi asi ih a fehnak ruangah midang a siatsuah loih a fehnak lamzin ruangah a tuahmi le amai nun thawn a pehpartu pohpoh hlawknak le tthathnempi mi asi ti a fiang. Sunmang a nei ih ruahsannak thawn cui lamzin parah a feh asi.\n2) Rinsanmi: Hruaitu ttha in a rinsanmi cu Pathian asi ringring. Pathian a um asi ti zum na cingin Pathian hnakin rinsansawnmi neitu cu hruaitu ttha asi thei dah lo. Pathian rinsantu pawl cu an tangdor ih milai rinsantu pawl cu an puarthau. Mi puarthaupawl cu Pathian in a do ruangah an tawpnak cu rei lo teah an hlawhsamnak in dung a thlun theu.\nA pahnihnakah, hruaitu ttha pawlin an rinsanmi cu an hruaimi mipi pawl asi. Mipi pawlih duhdawt tlaihsannak, hngatawknak, lungrualnak, thazang parah hngataw in hruaitu ttha cu mipi thangzang parah a thum aw ringring. Hruaitu ttha cun a rinsanmi a theih tikah thanaunak le ttihnak lak ihsin ralttha zetin ke a kar ngam.\n3) Tumtahtawp: Hruaitu ttha cun a tumtahtawp a theih ruangah thunepnawi men ah a buai dah lo. A tumtahtawp le thiltthabik daltu ding thilttha satliah pawl a buaipi lo. Cuhnakin thilttha menmen tampi cu a tthabik, a tumtahtawp pitlin suak dingin a thupi lo sawn pawl cu a tanta sawn asi. Cutin a tumtahtawp tlinsuak asi tikah mipi pawlin ziangtluk an tthathnempi ding ti a thei fiang.\n“Sumpai a hloh tikah zianghman a hlo lo, ziaza a hloh tikah ziang hmuahhmuah a hlo theh” tiah mirang thufim in a sim. Hruaitu ttha cu biaknak lam thuken, leitlun milai nunphung, khawsung le vengsung milai nuntu khawsak, senpi pomtlangmi nun mawi, cozah dan ding lai pawl thlun in zohthimtlak nunmawi nunpi tu asi. A thupten a nun le midang hmuh ah a nundan a dang lam dah lo. Amai hlawknak hrangah midang mithli a tla ter dah lo ih midang siatnak hrangah a hramhram in zianghman a tuah dah lo.\nSum ngaina mi asi loih dingfelnak in amai nun a ukawk hnuah midang khal a kaihruai sawn asi. Rinsantlak mi le hruaitu ttha si dingin pawl a sawm dah loih lamtang a tuah dah lo. Amai nun cu mei eng vekin kiangkap umpawin an hmuh tikah, a fehnak lamzin cu senpi vangtlang tthatnak lamzin pi asi ti a langterih midang in rinsannak thawn an tlun sawn mi asi. Duhdawnak thawn midang zawnruahnak in a nungih ziangkim a cangvaihnak cu pawnlang, langnak men in zianghman a tuah dah lo.\nHruaimi neilo cu hruaitu asilo. A feh khal asile a tawivak men asi. Hruaitu ttha cun dungthluntu a nei ringring. Amah lawng a vak dah lo. Hruaitu ttha cun a hruaimi pawl a thei ih an duhmi duh lo mi, an cahnak, an tawntaihnak, an harsatnakpawl a theihsak. A hruaimipawl thawn pumkhat nun in an nung.\n1) Midang ciahneh thei: Hruaitu ttha cun ahmuhmi, sunmangpawl cu midang hnenah cianneh dan a thiam, calai in siseh tongkam in siseh tuahnak in siseh a sunmang ih tthatnakpawl cu midang in an hmuh le theih ve theinak ding hrangah a zaphuan. Cutin midangin a sunmang tthatnak an hmuh tikah a dung an thlun. Cutin a dungthluntu pawl cu thilttha tuah dingin a ciahneh hai asi.\nHuatnak le thilttha lo tuah dingin ciahneh si loin thilttha, duhdawtnak, remdaihnak, le senpi vangtlang hlawknak tipungtu dingah a ciahneh sawn mi asi. Hitler cun thinhengnak, huatnak, iksiknak, le midang dodalnak thawn German mipi pawl a rak ciahneh tikah Jews million 6 an that ih leitlun ralpi tiang an rak suahpi. Hruaitu ttha cun huatnak le thilttha lo hmanrua ah hmang tahratin innpi sak cu vunnel parih inn sak vek asi ti a thei. Thilttha tuah in dingin midang a ciahneh.\n2) Amai thatnak hnakin a hruaimi pawl thatnak thupi sawn: Hruaitu ttha cun amai hlawknak le tthatnak hnakin midang tthatnak le hlawknak thupi sawnah a ret. A kaihruainak cu amai hmakhua sialnak le hlawknak hrang asi lo ih a hruaimi pawl hlawknak tthatnak hrang sawnah asi. A hruaimipawl hnen ihsin ngah ding a tumtahmi si loin a neihmi theihmi le hmuhmi thilttha cu a hruaimi pawlin an co ve, an hlawkpi ve thei nak dingah a kaihruai.\n3) Zohthimtlak nun: Milai in kaa in simmi hnakin mit in hmuhmi kan zir awl sawn. “Ka tuah vekin tuah hlah, ka sim vekin tuah aw” ti si loin hruaitu ttha pawl cun anmai nun rori in zohtthimtlak in an nung. An tongkam le tuahnak a zulhpeh aw ringring.\nAn tlinlonak an thup dah loih an sinak vek cekci in a dungthluntu pawlin an thei. Cutikah amah le mah cu asinak silopi in mi famkim vekin a nung lo ih a famkim lonak cu zep lam si loin a hruaimi pawl thawn pumkhat sinak, sihcih awknak, khat le khat tunding awknak canttha hmanrua ttha ah hmangin zohthim dingin amah a nung hmaisa.\n4) Canpual tha sangka onsak: Hruaitu ttha cun a hruaimi pawl tthangso dingin canpualttha sangka a on sak. A hruaimi pawl cu amah hnakin an tthasawn ding a duhsak ih ziangtik hmanah iksiknak thawn lamzin phihsaktu asi dah lo. Amah in a thlen thei lo nak hmun sang sawn thleng thei dingin a hruaimi pawl lamzin a khihhmuh sawn. Duhsaknak thinlung thawn a hruaimi pawl tthansohnak ding hrangah amai canpual khal a hmang sawn asi.\n5) Uklo, duhdawtnak, updatnak, in kaihruai: Hruaitu si duhtukah midang simsiat thangsiattu siseh hruaitu si duh ah midang dokalh rerotu pawl hi hruaitu ttha an si har zet. Midang siatnak thawn hmai a phihtfai tum rero tu nunah dingtlak thuttha a um lo ttheu. Hruaitu ttha sinak cu dinhmun asilo, savo zemin zemawk theih asilo.\nHruaitu ttha sinak nun asi. Hruaitu ttha cun mipi duhlo na cingin nekcep tahratin a uk dah lo ih senpi vangtlang duhnak thinlung a kaihruai sawn asi. Lamzin pengah mipi an feh ding khal asile thinsau ten an theihthiamnak dingin duhdawtnak a langter ih a kaihruai sawn. Duhdawtnak, upatnak, rualrannak, duhsaknak le catbanglo pehtlaihnak in mipipawl sihcih tahratin a kaihruai sawn asi. Hruaitu ttha cun hruaitu sinak dinhmun, hruaitu tohkham ihsin mi a kaihruai lo ih amai nun rori cu thilttha lamzin parah a feh ih mipi in an thlun sawn mi asi. Amai nunnak cu lamzinpi parah phahmi vekin a thap aw sawn asi.\nV. MAH LE SAN FIMNAK, HMANRUA, BUNGRUA HMANG THIAM\nLeitlun milai thuanthu herliam thlunin hruaitu ttha cun amai san le minung pawl neihmi theihmi fimnak thiamnak santhar bungrua tthattha hmang thiam dingin a zuam.Amai hrangah a ruat loih senpi vangtlang tthathnemnak ding ruatin a zir, a ttuan, a hawl ih catbanglo in zir rero mi asi.\n1) Milai fimthiamnak: Hruaitu ttha cu mize, zir paih lo, le daithlang asi dah lo ih amai san minung pawl thlennak fimthiamnak cu thiam dingin a hawl, a zir, a nunpi sawn asi. Senpi vangtlang hrang khalah santiluang in a thlenpi mi santhar fimthiamnak pawl hmang thiam dingin lamzin a sialsak sawn asi. Milai fimnak, a thianghlimmi fimnak cu Pathian hnen ihsin a ra mi asi vekin Pathian Thlarau uknak hnuaiah nitin fimnak a zir.\nCui hleiah Moses in a mipi kaihruai thei dingin Egypt ramih fimnak a zir bangin leitlun fimthiamnak phunphun khal taima zetin senpi vangtlang, a kaihruaimipawl hlawkpi ding ruat in a zir tento. A hmuh tawnmi ihsin a zirih a zirmipawl cu a nunpi, cutin a hruaimipawl cu a sangsawn dinhmun an thlen theinak ding hrangah a fimnak thiamnak a hmang.\n2) Milai pehtlaih nak: Hruaitu ttha cun milai pehtlaihnak hmanruapawl a hmang thiam. Tongkam, ca le calai, siseh mibur le bulpak pehtlaihnak siseh urhsun zetin tikcu remcang la in a hmang thiam. Hruaitu ttha cun a hruaimi milaipawl cu a duhmi tuahter dingah si loin an ttulmi tuahsuak dingin anmah thawn pehtlaihnak ttha a tuah ringring.\nCuticun ziangvek thu hla, harsatnak, lungawinak, hlawknak, siatnak a thleng theimipawl lakah an nunnak thawn a pehparmi thu pohpoh a theihpi ringring. Pehtlaihnak cu hmanrua si loin kaihhruainak ih tumtah thupi sawnmi asi ti a fiang. Hmintthatnak, hlawhtlinnak, sumpai le bungruapawl hnak khalin milai an thupi bik ringring ti a thei ih a kaihhruai mi milai pawl thawn catbangloin pehtlaihawknak ttha a nei ringring.\n3) Santhar bungrua: Leitlun santiluang a tlancak tuk vekin santhar bungrua khal a tharthar an suak sinsin. Hruaitu ttha cun santhar bungrua ttha pawl senpi mipi in an hlawkpi ding pawl a hawlsuak ih mipi hrang hman theih dingin a ruatsak ringring. Hruaitu ttha cun amai lalnak, thuneihnak tohkham parah to men loin leitlun khawmual tinah amah le a hruaimi pawlin an hlawkpi dingin santhar bungrua tthattha hawlin a ngaihtuah ringring.\nA khawruahnak sungah a lalnak le a tohkham cu thupibik ah a ret loih leitlun tlan zuamawknak lakah a hruaimipawl cu hmailam an tlan ve theinak ding hrangah santiluangin ziangvek santhar bungrua le hmanrua tthattha a suakpi timi zoh in hmasawnnak lamzin ah mipi a kaihruai ringring.\nHruaitu ttha cu Pathian thawn an pehzawmawknak, amai ziaza, midang thawn an pehtlaihnak, leitlun sersiammi parih a pehtlaihnak le a ttuanvo pawl ttuansuak dingin a fehnak lamzin parah mipi thawn lungkhat ten an fehtlagnnak ah a lang asi.


VOL. 1 SESSION 6 - Hre Mang\nVOL. 1 SESSION 6\nDungthluntu pawl cu Krih thei dingin kawhmi, Khrih ah thang dingin kawhmi, Khrih hrangah fehsuak dingin kawhmi an si.\nNetabik kan zirzo mi ah Khrih dungthluntu nun ziangvek asi ti kan zir zo: Khrih dungthluntu cu bulpak Khrih thawn pehzawm awk hlei ah community ah zumtu unau pawl thawn pawlkom awknak nei in Khrih palai si ding thu kan zir.\nCan tawite thlacamnak in can hmang uhsi.\n· Pathian hnenah lungawi thu sim aw: Kawhhran member si in zumtu unau pehtlaihnak na neih mi parah lungawithu sim aw, Khrih ih milesa pawl thawn pehtlaihnak nei in pawlkomnak na neih mi parah lungawithu sim aw.\n· Pathian in amai duhmi rawngbawlnak Pathian lungput thei thei dingin thlarau bawmnak dil aw.\n· Pathian hnen thlacam awla fimnak dil aw, kawhhran member sinak ih umzia ziang asi, Pathian in leitlun ah ziangtin hna a tuan ih ziang atumtah, ziangtin a cangvai timi pawl thei thiam dingin thlarau fimnak dil aw.\n“Ralkap pawl, tipar khual tlawng pawl, ralkap thazang cak pawl! Thla reipi kan cuan rero mi ralpi do awknak hmaitawn ding nan si thlang. Leitlun pumpi mit in an lo zoh. Leitlun pumpi ihsin zalennak duhtu thinlung mit in an lo cuan ih an lo thlun asi.”\nAtlun ih thutlangtar mi hi American ralbawi General Dwight D. Eisenhower in June 6, 1944, leitlun ralpi voihnihnak ah American ralkap pawl fehsuak dingin thu a pek zawngah a tongkam asi. Himi Eisenhower in American ralkap pawl thu a pek tiangah leitlun ralpi do awknak ah Axis ralkap pawl in Europe ram tampi an neh ih an uk, nasaten an hrem, harsatnak namen lo a um laifang asi. Leitlun pumpi in runsuaktu ding an cuan laifang asi.\nAmerican le Allied ralkap pawlin European ramah ke an thlak in ral an do taktak hnu kumkhat sungah Europe ram tampi cu Axiz ralkap pawl kut ihsin runsuak an sita, lungawitlak za asi.\nCuvek in leitlun pumpi ah milai pawl cu sual,thihnak sal sungah an tang theh. Asinan Jesuh Khrih in thihnak a tuar ih a thohsal hnu ah leitlun pumpuluk milai, sual le thihnak saltang pawl runsuak dingin a ralkap pawl thu a pek zo asi. Jesuh in leitlun ralkap vekin hriamhrei le meithal a hmang lo, a kawhhran hmang in sual cu neh in a um ih a uknak ram cu catbang loin a kau sinsin, a karhzai sinsin asi.\nJesuh Khrih dungthluntu dinhmun hi Jesuh cangvaihnak ral do awknak ah na tel ve asi. Jesuh ih mission leitlun pumpi miphun hmuahhmuah hnenah nehnak thu than in ram lak ding mission ah tel ve dingin kawhmi na si. Jesuh ih hnatuan mission ah tampi a telmi lakah a tawi famkim bik in sim theih asi: dungtlungtu si ter vivo ding asi. (Making disciple).\nKawhhran mibur cangvaihnak sungtel ah siar tel na si ruangah, ziangtin na dinhmun canpual neihmi na ruat?\nMidang hnenah Jesuh thu na sim tikah ziangvek lungawinak maw thinlung tawntehmi na nei?\nBIBLE THUANTHU THEI AW\nJesuh in leitlun aratsan thu a sim. A ratnak san bik, a mission hnatuannak bik cu a hmaisa bik le neta bik ah a dungthluntui pawl hnenah a simmi ah a fiang zet. A sim hmaisa bik mi cu dungthluntu pawl a kawh tikah a simmi ah a lang. Session 1 ah Jesuh Khrih dungthlun dingin mai duhhrilnak in timtuahnak thu kan sim zo. Tu ah leitlunah Jesuh in ratsan hnatuan mission thu sim hrih uhsi.\nMathai 4:18-20, 18Jesuh cu Galilee Tili kapih a feh rero laiah ngakaitu unau pahnih, tili sungah sur vorh in nga an kaih rero kha a hmu. Cuih unau pahnih cu Simon (Piter tiih kawhmi) le a nau Andru an si. 19Jesuh cun, “Ka hnenah ra uhla mikaitu ah ka lo tuah ding,” a ti. 20Hmakhatteah an sur pawl cu an tanta ih amah cu an thlun.21A feh vivo ih Zebedi fapa pahnih Jeim le Johan teih unau a hmu. Anmah cu an pa Zebedi thawn an long sungah an um ih an sur pawl an tholh rero. Jesuh cun a vun ko ih, 22hmakhatte ah an long le an pa tanta in Jesuh cu an thlun.\nJesuh leitlunah a ratsan, a dungthluntu pawl hnenah tuanvo a pekmi mission cu tawiten sim theih asi; “I thlun aw” le “milai kaitu” ah ka lo tuah ding a timi ah a fiang.\nJesuh Khrih dungthluntu ih mission “milai kaitu” timi thu ziang na zir ngah, ziangtin na ruat?\nA thi ih a thohsal hnu ah Jesuh in a dungthluntu hnenah leitlun a ratsan, a mission cu dungthluntu pawl hnenah a simsal ih cucu dungthluntu pawl khalih hnatuan, leitlun mission asi tiah tuanvo a pek hai.\nMathai 28:18-20, 8Jesuh cun a pan hai ih an hnenah, “Lei le vanih thuneihnak hmuahhmuah cu ka hnenah pek a si zo. 19Curuangah feh uhla miphun hmuahhmuah ka dungthluntu va siter uh; Pa le Fapa le Thiang Thlarau hmin in baptisma va pe uh. 20Cule ka thupekmi hmuahhmuah thlun dingin va zirh uh. Hngilh hlah uh, san a cem lai hlanlo nan hnenah ka um ringring ding,” tiah a ti.\nA tlun Bible bungcang ah a sim vekin Jesuh ih thupek tluntu ka si tiah raltha zetin na sim ngam maw? Ziangruangah?\nNA MISISON CU JESUH HNEN IHSIN A RA MI ASI\nMathai 28:18-20 ah Jesuh thupek mi “The Great Mission” “Thupek Ropi”tiah sim asi theu. Jesuh in a dungthluntu pawl a kawhnak san, a thlahnaksan, tuanvo a pekmi pawl khaikhawmtu asi. Jesuh ih himi thupek a pek tikah “san deng tiang” (v.20) tiah a sim ruangah nang le kai, tuini minung, Khrih dungthluntu pawl khal kan tel asi.\nJesuh dungthluntu thar na si khal le nang le kei Jesuh ih leitlun mission ah kan tel ve asi. Na tel ve asi. Jesuh Khrih ih dungthluntu tuah vivo ding tuanvo mission cu na life mission, na damsan asi ve.\nJesuh ih dungthluntu mi va tuah vivo ding timi na ruat tikah ziangtin na khawruahnak ah na ruat in ziangvek phurnak na nei, ziangruangah?\nJesuh ih thupek hrampi cu amai thuneihnak parah a hngat aw mi asi, “Lei le van ih thuneihnak hmuahhmuah cu ka hnenah pek asizo” (v. 18). Lei le van ih thucang mi ummi hmuahhmuah parah thuneitu asi timi mi zapi theihter in duhmi asi.\nZiangruangah cucu a thupi? Ziangah tile mission pakhatkhat tuah ding tikah mission tuanvo petu a thupit tluk in a mission khal a thupi asi.\nLeitlun ralpi voi 2 nak laiah American ralkap menmen in Axis ralkap pawl do dingin thu pek sehla zohman in a thu an ngai lo ding. Asinan American ralkap General pakhatin thu a pek tikah American ralkap pawl in German le Axis ralkap pawl do dingin an pok suak ih an do nak asi.\nCuvekin Jesuh cu leitlunah milai in a nungtu hmuahhmuah lakah mi thupi bik asi, a thihnak, a thawhsalnak, a nunnak in ziangkim parah thu neitu asi. Pathian asi, milai khal asi. Curuangah a thupekmi cu amai thuneihnak hnuai ah a ummi parah thu a pek, a duntluntu pawl tuanvo mission in peknak asi. Curuangah a thupek nak in a thu kan lun ding in phut asi.\nJesuh in a thuneihnak thu asimmi ziangtin na sang leh ve ding?\nNA MISSION CU DUNGTHLUNTU TUAH ASI\nJesuh thupek lai muril cu “Leitlun miphun hmuahhmuah dungthluntu va si ter” (v. 19) asi. Asile ziangtin kan tuah ding? Khui tawk in kan thok ding? Dungthluntu tuah cu ziangvek asi? Ziang kan tuah ding?\nLungawi um za asi mi cu Jesuh in amai hmin in dungthluntu kan tuahdan ding step pa 3 awlsam te in zirh:\nFeh: Feh loi tohmun in dungthluntu tuah a theih lo. Jesuh in fehsuak in kan insang, rualpi, inn hnen, community, le leitlun tintian ah fehsuakin Thuthangtha sim ding thu in pek.\nBaptisma: Baptism cu Jesuh Khrih cu keimah bulpak rundamtu ka bawi asi Jeush zumnak cu mipi hmai ah phuansuahnak asi. Kan hnatuan cu midang pawl kha sual nawn lo dingin va tuah asilo, kawhhran ah khawm aw ringring dingin va tuah asifawn lo. Kan hnatuan cu Jesuh Khrih rundamnak Thuthangtha sim in a theitu le cohlang tu pawl kha Jesuh Khrih ah an zumnak phuangsuak dingin tuah asi.\nZirh: Dungthluntu tuah timi cu piangtharnak ah a tawp lo. An piangthar hnu ah Jesuh ih zirhmi hmuahhmuah thlun dingin zirh dingmi an si. Khatlam zawngin sim asile Jesuh Khrih zumtu thar, dungthluntu thar pawl kha Jesuh dungthluntu ih nundan ding pawl cipciar in zirh ding kan si.\nA tlunih tuah ding pa 3 lak ah ziangmi na hrangah a harsa bik ding, ziangruangah?\nJesuh dungthluntu dinhmun in ziangvek tawnteh mi hmuhtawmi na nei?\nJesuh dungthluntu va tuah sin hi “discilpleship” tiah an simmi cu asi. A thangso reromi, theh ti um lo mi asi. Tikcu a lak zet ding. Leitlun damsung Jesuh dungthlun ka theh zo ti a um lo. Jesuh dungthluntu cun thangso rero ding, thantawp ti khal a um lo asi.\nThinsau ten,nangmah le nangmah na zohawk tikah beidong mei hlah. Cuvek thotho in na rianmi, Jesuh tunghltuntu pawl par khalah na thinsau ter aw la beidong mei hlah.\nNangmah bulpak nunah ziangtin Jesuh Khrih cu na rundamtu ah na co hlang ih ziangtin Jesuh dung na thlun timi cu na hmanrua tha –midang dungtluntu va tuah sin ding na tul zetmi asi ding. Zumtu hrek khat cu ziangtin Jesuh thawn an tong aw,rundamnak an co timi midang simsin an ning a zak, an harsat zet theu. Harsat cing khal in sim ding asi, midang zohman hnoihnok lo ten tawnteh mi thu sim ding asi.\nA awlsam bik cu a hnuailam thusuhnak sang phah in sim aw:\nJesuh Khrih na cohlan, na piangthar hlan nun ziang vek asi?\nJesuh Khrih ziangtin na thei ih ziangtin a dungthluntu ah na cang?\nJesuh Khrih dungthluntu na si hnu ah ziangtin na nun a danglam, a thleng aw?\nNangmai hmuhtawnmi testimony cu nangmai hrangah siseh na testimony ngaitu hrangah siseh hmual nei zet asi thei. Can a umdan ih zir in na group lakah na testimony sim aw. Group sungah na simnak in midang hnenah Jesuh rundamnak Thuthangtha sim thiam dingin zir awknak tla asi.\nTHLACAM DIL DUHMI\nBible siar/zir lawng si loin zarhkhat sungah ziang tuah ding timi na group leader thawn ruat khawm uh.\n· Bible siar ding pawl siar theh aw\n· Pathian hnenah thlacam in leitlun ah Jesuh mission ah na tel ve nak hrang thlacam aw. Nitin ten Jesuh dungthluntu tuah sin dingin thlacam aw.\n· Nitin te Pathian thawn can hmang in tikcu pe aw.\n· Bulpak Bible zir ding pekmipawl Bible siar lawng si loin zir aw, thusuhnak pawl sang aw\n· A tuzarh sungah a malbik mi pakhat hnenah Jesuh Khrih rundamnak a tultu hnenah na testimony sim aw\n· John 14:6, “Keimah cu lamzin, thutak, le nunnak ka si” timi zohlo in ngah aw.\n· Na kawhhran pastor lole kawhhran hruaitu tuzarh sungah tong aw la ziangtin Khrih rundamnak Thuthangtha karhzai ternak ding hrangah na tel thei ve ding timi sut awla tuah aw.\n· Leitlun pumpi miphun hmuahhmuah cuan aw. Leitlun ah ziangvek in zovek pawlkom pawlin Jesuh Thuthangtha an sim ih ziangtin na tel thei ve ding timi ruat aw.\n1. Mark 14:32-52\n2. Mark 14:53-72\n3. Mark 15:1-15\n4. Mark 15:16-32\n6. Mark 16:1-8\n7. Mark 16:9-20\nJesuh in a dungthluntu pawl hnenah leitlun mission thu ziang a sim:\nLuke 10:1-2, 1Cuih hnuah Bawipa in midang sawmsarih le pahnih a hriil ih amah a fehnak ding khawkip le hmunkip ah khan pahnih pahnih in a rak thlah sung. 2An hnenah cun, “Rawl khawm ding a tamzet nain a khawmtu ding an malte a si. Curuangah rawl khawmtu ding tam sinsin a thlahnak dingah lo neitu hnenah thla cam uh.\nJesuh dungthluntu tuah dingin Jesuh thupek na thlun rualrual in thlacam hngilh hlah. Na mission tuansuak dingin thlacam cu hmual nei bik le man nei bik asi.\nCuruangah na pehtlaihmi milai pawl lak ihsin Jesuh Khrih ih rundamnak Thuthangtha theihttul pawl hmin list tuah aw. A tam thei bik in ruat aw. An hmin ngan aw. Pathian hnenah thla cam aw la an hnenah Pathian amah le mah phuang suak aw dingin an hmin sal in Jesuh Khrih rundamnak an co ngah thei nak ding hrangah thlacam sak aw.\nKa thlacam sakmi hmin list:\nNA MISSION CU LEITLUN PUM ASI\nBible sungah Thuthangtha pa 4 pawl in Jesuh ih thu pawl in sim. Tirhthlah bu in kawhhran dinthawk dan thu pawl in zirh. In zirhmi cu Jesuh Khrih in amah dungthlun duhtu pawl hnen ihsin a rawngbawlnak hram a thok timi kan hmu.\nTirhthlah 1:7-9, 7Jesuh in an hnenah, “A cuih tikcu le nithla cu ka Pa ih thuneihnak ih khiah-mi a si ih nannih theih ṭulmi a si lo. 8Sikhalsehla nan hnenih Thlarau Thianghlim a rung thlen tikah cahnak huham thawn nan khat ding ih Jerusalem le Judea ram le Samaria ram hmuahhmuah le leilung tlun a deng tiang keimah ih theihpitu nan si ding,” tiah a ti. 9Cutiih a sim ṭheh tikah Jesuh cu an mithmuh rori-ah vanah laakso a si ih mero in a phen ih an hmu thei nawn lo.\nA tlunih Bible bungcang hin The Great Commission thawn ziang pehtlaih awknak a nei?\nJesuh in hmun pathum a sim: Jerusalem, Judea ram hmuahhmuah le Samaria, le leitlun deng tiang. Jerusalem cu Jesuh a rak tlanlennak amah thawn a nai awk biknak hmun asi. Cuvek in nang khal nangmah thawn a naibik, na insang, community, pehtlaih mi ihsin na thok thei asi.\nNa insang, rualpitha pawl hnenah Jesuh thu sim dingah ziang thu sutnak na nei?\nNa ngai pawimawh bikmi minung pawl hnenah Jesuh thu sim dingin ziangtin ke na kar hmaisa bik ding?\nPahnihnakah, Judea ram hmuahhmuah le Samaria ram timi pawl cu Jerusalem leng lam, a kiangkap minung miphun pawl thu a simmi asi. Cuvek in nang khal na insang lenglam, na khua, community ah nangmah thawn a nai aw mi minung pawl hnenah Jesuh rundamnak Thuthangtha sim in dungthluntu na tuah thei asi.\nA tlunih thu simmi ziangtin na thinlung sungah ruahnak a suak hmaisa bik?\nNa inn hnen, veng, community ah Jesuh theihpitu, Jesuh rundamnak thu sim dingin ziangtin ke na kar hmaisa bik thei ding?\nA pathumnak ah “Leitlun deng tiang” thuthangtha sim in dungthluntu va siter dingah Jesuh in a dungthluntu pawl thu a pek. Cuvek ngaingai in dungthluntu pawl in Jerusalem lawng si loin a kiangkap le leitlun hmun tintian ah kawhhran an din ih dungthluntu an tuah vivo. Missionary na si tengteng ding tinak asilo, leitlun pumhuap Khrih Thuthangtha simnak ah na tel ve thei dan a um asi.\n“Leitlun deng” tiang thuthangtha sim ding timi na theih tikah ziangtin na ruat?\nJesuh thupek thlun thok dingin ziangtin ke na kar thok ding?\nNA MISISON AH KAWHHRAN A TEL ASI\nKrih ih dungthluntu in leitlun pumhuap dingthluntu si ter dingin tuanvo na nei asi (Mat. 29:19). Cuvek thotho in Jerusalem, Judea ram hmuahhmuah le Samaria ram pawl khalah rawngbawl ding tuanvo na nei asi. Nangmah te lawngin Jesuh thupek zapi ten na tuan theh thei lo, nangmah hnakin a tumsawn mi Khrih ih mibur community ah na tel a tul asi.\nKhatlam in sim asile Jesuh thupek na thlun ih na tuansuak nak ding hrangah kawhhran na tul asi.\nA tlunih thusimmi parah ziangtin na ruat?\nSession 4 ah kan zir zo vekin Khrih dungthluntu pawl cu Khrih ih ruangpum kawhhran pehzawmtu kan si. Mahte lawng a cangvai mi kan si lo. Cutin kan umnak kawhhran ciar ah tuanvo in pek vekin thlarau laksawng khal pek ciar kan si.\nRoman 12:4-8, 4Kan ruangpi hi pakhat a sinain taksa ṭhen tampi an um ih cuih taksa ṭhen pawlih hnaṭuannak cu an bang aw lo. 5Cu bangtuk in kannih khal mi tampi kan si nain Khrih thawn kan pehzom awknak ah cun pum khat kan si. Kan ruangpi ih taksa ṭhen pawl an peh awk thluh vekin kan peh aw thluh ve a si. 6Curuangah laksawng phun dangdang kan ngahmi cu Pathian zaangfahnak kan cozat ciarin hmang uhsi. Kan ngahmi laksawng cu Pathian thu phuan ding a si ahcun zumnak kan comi zat in phuang uhsi; 7cubangtuk ṭhiamṭhiam in midang riantu ding kan si ahcun rian uhsi; zirhtu ding kan si ahcun zirh uhsi; 8midang thazaang petu ding kan si ahcun pe uhsi. Kan neihmi thilri kha midang hlawm ding kan si ahcun siang zetin hlawm uhsi. Hotu ding kan si ahcun taimazet in ṭuan uhsi; midang hnenah zaangfahnak langtertu ding kan si ahcun lungawi soparte in langter uhsi.\nJesuh dungthluntu na si vekin ziangvek thiam hleicetmi, thlarau laksawng, ti thei zawng, laksawng na co mi a um?\nKawhhran member pakhat dinhmun in na laksawng co mi pawl kawhhran tungdingtu dingah ziangtin na hmang thok thei ding?\nJesuh dungthluntu pawl cu zokhal anmah le tawk zawn ciar in Kawhhran sungah riantu an si thei nak ding hrangah thlarau laksawng pek an sit theh. Cutin kawhhran member pakhat ciar in anmah le laksawng comi vek ciar in Jesuh an rian tikah kawhhran a harhdam asi.\nEphesian hnenah ca a kuat tikah Paul in hitin a ngan:\nEphesian 4:15-16, 5Duhdawtnak thinlung kengin thudik kan sim kan rel sawn pei ih kan lu a si mi Khrih sungah a phunkim in ṭhang ding kan si. 16Amah Khrih ih uknak hnuai ah taksa ruang parih ṭhen dangdang pawl cu remte in an peh khawm aw ṭheh. Hlikhlok ruhcaang pawl in taksa ruangpi cu hmun khatah an kaikhawm ṭheh. Curuangah taksa ruang parih ṭhen dangdang cu anmah ih hnaṭuan ding ciar an ṭuan tikah taksa ruangpi cu a zatein duhdawtnak in a ṭhangso a si.\nA pehawknak dawtdawt in a um: Jesuh dungthluntu sinak in Jesuh thawn kan pehzom awk tikah kan thlarau a harhdam. Jesuh thluntu dinhmun in thlarau laksawng kan co mi ciar kan hmansuak tikah kawhhran a harhdam asi.\nLeitlun thuanthu ah kan hmuh vekin a harhdammi kawhhran cu leitlun thuanthu an thleng asi.\nKawhhran ruangah na umnak community ziangtluk thlawsuah asi ti ziang na hmuhmi a um?\nKawhhran in leitlun a thlawsuah mi na hmu maw?\nPathian in a lo duhsakmi cu Jesuh Khrih cu bulpak in thuk zetin na thei ih nitin amah thawn nan bulpak pehzawm awknak thansoh ter sinsin asi. Cutin thlarau laksawng na co mi pawl cu Khrih ih mission thansohnak, a ram karhzainak, kawhhran tungdingtu ah hmang ih na umnak khua, veng community tuah thatu ah nahman awk dingmi asi.\nJesuh Khrih ih dungthluntu pakhat dinhmun in hmailam pan in na thansoh vivo nak ding hrangah ziang na tuah sunzawm ding?


FALAM CHRISTIAN CHURCH WORDPRESS | PATHIAN HMIN THANGTHAT SI KO SEH!\nPosted March 22, 2012 by LAICA ZIRNAK\nSanthar Khristian thangphawknak hlabu electronic copy: KLKICK\nCHIN HLA BU\nSanthar Thawngphawknak hlabu: KICL\nIndiana State College/University Scholarship pawl\nPosted October 28, 2011 by LAICA ZIRNAK\nIndiana State College/University sholarship pawl: KLICK\nMATHAI BUNG 24: ZESU KHRIH RATSAL HLAN THILTHLENG PAWL\nPosted November 14, 2009 by LAICA ZIRNAK\nMATHAI 24 ah Zesu Khrih in leitlun ah a ra kirsal hlanah thilthleng ding thu a rak sim cia mi pawl leitlun thuanthu ah ziangvek a thleng taktak zo timi zirnak:\nMathei bung 24 Zesu simmi pawl: KLICK\nI. THuhmaihuai : KLICK\nWord Files: KLICK\nVimeo channel : video\nII. Nihnihnak: VIDEO\ni) Leitlunah raal an do aw ding: KLICK\nii) Rawl Paam, ttam a thlung ding: KLICK\niii) Boruak tha lo a thleng ding: KLICK\nIII) Noah san lai vekin sualnak a pung ding:\ni) Leitlunah tuisan milai sualzia:\nii) Leitlun thawngtla an tam zia\nPosted September 27, 2009 by LAICA ZIRNAK\nPosted September 26, 2009 by LAICA ZIRNAK


Kan Ram Umdan-6 - Chinland Today Media\nKan Ram Umdan-6\nAugust 27, 2012 12:58 am·2 comments\nKAN RAM UMDAN – 6\n(Violence Vs. Non-violence)\nPu No Than Kap\nKawlram (Myanmar) ih ram-mipi (citizens) thinlung umdan (lungput) cu a tlangpithu in a hakzawng ih hruainak duhtu le a nemzawng ih hruainak duhtu tiin phun hnih in then theih a si.\nKan ramhnen India cun zalennak ngah thei dingin a nemzawng le a hakzawng cangvaihnak pahnih lakah Chandrabose ho ih a hakzawng (violence) cangvaihnak hnakin Gandhi ho ih a nemzawng (non-violence) cangvaihnak cu an hril sawn. Curuangah 1948 ih zalennak an ngah hnu kum 60 leng lo tui ni tiangin an ram ah ziangvek buainak le harsatnak a suak khalle Democracy dan ih ukawknak cu a ti buai ban dah lo. Vanduaiah Kawlram in zalennak a sual laiah Gen. Aungsan ho ih a hakzawng (violence) cangvaihnak lawng a rak um. India bang in hril ding dang a nemzawng (non-violence) cangvaihnak a rak um lo. Cutikah kan rampi hrimhrim hi a hakzawng cangvaihnak ihsin ra piangsuak le zalennak ngah a si.\nLeitlun ralpi veihnihnak ih Mirang lal Prime Minister Churchill cun, Kawlram cu zalennak (independence) ngah tlak an si hrih lo, zalennak pek ci khal an si lo, kan pek a si le kum khat sungah anmah le anmah an doaw ciamco ding a rak ti dah. Cu taktak in Kawlram cun zalennak a ngah hnu kum khat hman kim hlan thla thum sungah anmah le anmah nasaten an doaw. 1943 ihsin 1945 tiang Kawlram lu bik head of state rak tuan Dr. Ba Maw cun, Kawlram ah mino pawlin hriamhrei kai ih cangvaihnak an uar tuk thlang. Hitin a feh vivo a sile Kawlram ah me-kuang ballot box, cah-nak in hmun a nei nawn lo ding (Democracy cu meithal cah-nak hmangih rorelnak in a neh ding), tiin a rak sim dah. A sim vek cekci in Kawlram ah Democracy dan in me-kuang hung ih rorelnak cun kum 10 lai lawng a daih ih cui hnu kum 50 lai cu theih cio bangin me-kuang in umzia nei loin hriamhrei cahnak in thu a nei lanta.\nRiahsiatza in Tlangparmi hnen khalah a hakzawng in rorel vivo a si tikah Tlangparmi khalin a hakzawng hmang ve in mai hnamdamnak ding dil suah le sual suah an tum cio ve. Cutin hriamhrei hmangih ram tundin tumnak ci cu a nung vivo ih Shan, Kachin le a netnakah Chinram tiang in cui thlaici cun fano a nei vivo. Mai tlamngparmi lala lakih thuneihnak hrang khalah a hakzawng hman tumnak a pung vivo. A rah suah cu ramhnenpawl van an kai thluh laiah kannih ve cu leiri te ah rak hnukawk rero a si men.\nTui ni ah Chinram damnak, lole dinsuahnak ding hrangah ziangvek lungput kan nei ding? Ziang lamzin kan zawh ding? Ziang kan uar ding? A hakzawng maw a nemzawng? Hril ding a um ih hril theinak khal kan nei. Kawlram thuanthu cu lamzin in kawhmuhtu zirhtu tha ah hman theih a si. Kan hmang thiam maw thiam lo ti le ziangtin kan hmang ti cu a hmangtu kanmai parah a thumaw.\nBet: Rihli group mail ta lakmi a si.\nOffshor ZiiNaan Khur Le Myanmar ZiiNaan Khur Tuan Hi Zo Hrangah\non August 28, 2012 at 7:12 pm\nPu Than, ron ngan ‘theu aw, atak ih ka hmuh tawn hrih lo mi ka Zirhtu ropi hokhaw na si.\nRun uk says:\non January 23, 2013 at 2:39 pm\nUpat mi pu Than, na sim dik riai


Thawngtla pawlin Thawngtla kiltu rapthlak zetin that Video – Buannel News\nDecember 14, 2018 Buannel News Latest, NEWS, World News 0\nRikers Island ih misual maksak taktakpawl an khumnak Thawnginn kiltu pate Lesandro Junior Guzman-Feliz cu thawnginn sungih thawngtlapawl a vehvai lai ah “Trinitarios gang” Thawngtla misual pawlin an thah. Hi thawngtlapawl an khumnak Rikers Island thawnginn hi Thawnginn sangka (doors) an ṭhalo ih ṭhiṭha in a khar-aw theilo ruangah Thawngtla misualpawl duhduh ih an suahvah theinak a si.\nThawnginn sungih Lesandro Junior thattu thawngtla misualpawl hi minung 14 an si ih cupawl lakah CCTV ih a record ngahmi hi kum 18 mi Manuel Rivera le kum 21 mi Tyreek Johnson an si. Hi misualpawl lakih nauhak bik khal an si. Thawngtla kiltu Lesandro Junior an thah lai Video zoh tikah a rapthlak zet.\nThawnginn sangka a ṭhatlo ruangah thawngtla misual pawlin Junior an thahnak thuhla ah Rikers Island thawnginn thuneitupawl cun Thawnginn sangka a ṭhatlo ruangah timi cu “a diklo” tiah an phat. CCTV record mi an zohsal nakah sangka ṭhatlo ruangah a si thu theih a si.\nThawngtla misualpawl in thawnginn kiltu Lesandro Junior an thah lai Video hi a hnuai lam ah tarlang a si ih, ṭihnung le rapthlak zet a si ruangah lungnat neimi pawl siseh, nauhak le nunau ṭih neimi pawl hrangah nan zohlo a ṭha. Tualthattu minung 14 pawl hi an zaten thawnginn dangah a hranten khum an si ih, December 21 ah an thuhla thuṭhennak sungin a rel thlang ding a si.\nCCTV Record Video;\nVideo a lang theilo pang asile, zianghman langlomi parah hmet awla a ra langcih mei ding.


Nunnak A Tawi Zia - Chinland Today Media\nNunnak A Tawi Zia\nJune 19, 2010 11:39 am·0 comments\nKan nundam kum cu kum 70 sung a si; kan damcak asile kum 80 khal a si thei. Asinan kan nun sung kum ih in summi cu harsatnak le donharnak lawng a si. Nunnak cu rei lo te ah a cem ih kan hlo ta a si. – Saam 90:10\n– Nehemiah 12-13\n– Tirhthlah 4: 23-37\nKum 72 mi hlasak thiam Motown’s vocal group, The Four Tops ih telmi Levi Stubbs cu October 19, 2008 ni ah a thi. Ka nauhaklai ah The Four Tops pawl ih hla pawl hi ka rak duhzet ih ahleice in Stubbs ih aw hi ka uarzet. Amah ka tong dah lo nain a thih thu ka theih tikah ka riah a sia.\nKa riahsiatnak in keimah khal ka tar ve thlang ti, i vun mangter. Ka nolai ahcun mi pakhatkhat ih thihnak thu ka theih tikah tikcu caan hi a feh in a feh lo ih a tlan in a tlan a si timi thu i ciingmangter ttheu.\nMoses in Saam sungah hiti’n a ngan: “Kan nundam kum cu kum 70 sung a si; kan damcak asile kum 80 khal a si thei. Asinan kan nun sung kum ih in summi cu harsatnak le donharnak lawng a si. Nunnak cu rei lo te ah a cem ih kan hlo ta a si” (90:10). Thih ding thu cu kan thei duh lo. No ringring kan duh nain Bible in kum a liam ih thihnak caan a ra thlen ding thu raalrinnak in pek.\nThusuhnak pahnih: Jesuh Khrih cu Runtu ah cohlang in nunnak a cem tikah A hnen ih zam ding ka raalring zo maw? A tlan reromi ka tikcu caan hi kumkhua i duhdawtu Bawipa lungawiternak ah ka hmang maw?\nKum ziat mi na si khal le nunnak ih a tawizia in a lo sawmngiarmi thusuhnak hi ziangti’n na let? – Bill Crowder\nKan cahnak cu hmakhat te ah a cem, kan san tthat caan cu a tawi,\nKan nolai caan a liam rang, tikcu caan cu fifir vek a si;\nHmanseh ruahsannak cu kan taa a si, thihnak cu tur a nei nawn lo,\nRuntu ka nei, rinsantlak Beunak a si. – Gustafson\nNa nundam caan tawi le sau ding cu na control thei lo,\nasinan nunnak ih a thuknak ding cu na control thei.\nHarry In Thupoi A NEI\nKumkhua A Nuammi Ram\nKeimah, Keimah, Keimah


Falam Ah Zan Suakvak Lo Dingin le Ramtawi Hrih Lo Dingin Mipi An Theihter – Vapual Auaw\nTulai kan ram boruak ruangah Falam khawpi siseh a kiangkap mipi pawl cu zan ah suakvak hrih lo dingin le hramlak ah sapel in tawivak hrih lo dingah mipi theihter a si ih ,cumi cu ziangdang ruangah siloin ralhrang pawl lakin mipi him theinak ding hrang a si.\nCumi thuhla ah Falam CDM dinpitu pawlkom cun “Kan boruak dinhmun ziang a si timi cu simawk ṭul nawn lo khopin mipi kan zate ih theihmi a si. Cuti a si ruangah mipi pawl kan him theinak hrang tiah Falam CDM Committee cun Falam khuasung ah zan hnu suakvak tuk lo dingin le ṭul poimawh tuk thu a um lo ahcun inn sungah um cio dingin kan lo sawm. Hmun tinkip ah rin lopin Ral lo Kap pawl an um phah ṭheu ruangah a hleice in hramlak sapel khal cawl hrih dingah kan lo sawm. A tlunih thuhla pahnih cu mipi himnak hrang tiah sawmnak kan neihmi a si ih mipi lam khalin thlun zuam cio dingah kan lo sawm duh bet a si,” tiah an ti.\nFalam khawpi le a kiangkap ah ralkap siseh palik khal an um hnuaihni tiah theih a si ih kan dung khalah lamzin vak men cu meithal hmet puak in an rak hringhro zo. Cumi hnu cu thuhla thar theih ding a um hrih lo a si.


Social Media: A Thupitnak le Ralrin Tulnak | VCTH\nSocial Media: A Thupitnak le Ralrin Tulnak\nHome » V-Tech » Social Media: A Thupitnak le Ralrin Tulnak\nBy vcth on April 3, 2012.\nTulai san cu dengfel fimthiamnak san (IT) a si vekin Social Media pawl hi an thupi zet. Social men, zatlang nun men lawng ah si lo in Pursum lam, Politic lam tiang hman thupi zetin an thiltitheinak a thleng.\nMiddle East ram pawl ih an tharthawhnak (Revolution) hrimhrim ah Social Media ziang tluk a thupi ti kan hmu thei. Kan kawlram hman zoh sehla, tusun ih thil a cang mi, NiangNganZi lam thuthang tete, zuk tete pawl tla thuthang website pawl hmankih rang sawn in social media ah a thleng hmaisa.\nCuvekin Pursum (Business) lam ah tla a thupi zet thotho. Curuangah company tampi tulai ih thupi zetih an ruahmi cu SMM (Social Media Marketing) le SMO (Social Media Optimization) hi a si.\nKhat lamah Social Media ralrin a ṭulnak a um ve. Social Media ruangah hnaṭuan dawi a tuartu, hnaṭuan ngah ding a sinan ngah lo tu tla an um hnuaihni. Ziangah tile mi hrekkhat Social Media ah ka bulpak thil mi pi ih theih ṭul lo mi pawl kan rak tar lole mi comment kan pektikah mawi lo zetzet in kan comment cuvek tete in na ziaza, na nun can, ziang vek mi nung na si ti an lo thei thei.\nCuruangah Social Media ah cun zatlang thil thu deuh, lole na peihmi thilthu-music thu, bawhlung thu, Wrestling thu, na duhduh a ngah ko, na personal image a lo siat tertu thil si lo ding a thupi.\nFlorida Pa Thu\nOne Response to Social Media: A Thupitnak le Ralrin Tulnak\nLaimi August 14, 2012 at 3:18 pm\nThil nan ti thei nasa, Rawm zuam vivo hrih uh


Myanmar Got Talent Hi Chin Mino Pawl Hrang Hmunṭha A Si - Chinland Today Media\nMyanmar Got Talent Hi Chin Mino Pawl Hrang Hmunṭha A Si\nJuly 10, 2015 12:39 pm·0 comments\nRam ṭhangso mino pawl ih a thehlarawknak le an thiamnak an pholangnak hmun ṭhazet pakhat a si mi cu rampi huap ih zuamawknak ih telnak ihsin a si ṭheu. Hivek zuamawknak hi kum tin veikhat an tuah ṭheu ih cumi ah leitlun rampi theih roriin an hmin an lar cih phah ṭheu. Mino tam zet ih kan theih lar mi Justin Bieber, One Direction pawl khal hivek ihsi ra larso mi an si. An mah lo mi dangdang khal rel ding an um konan hi te pahnih hi mino pawl ih duh hleice filor an si.\nKan ram pi khal a ṭhangso vivo ih mipi zalennak famkim ngai ngah thei ding, din hmun cu kan si hrihlonan, mipi zalennak rimnam thlarua kiangkap ah, mino thazaang peknak, somdawlnak le khaisangnak thil khal tampi a tuah thok hrethro. A hlan ih mipi pawl ih an rak theih lar dah lemlo mi khal santiluan IT ruangah, Facebook, online le a dangdang ihsin theihlarnak le cawisanawknak tampi a um.\nTui zing Youtube ka zoh ih Myanmar Got Talent rinlo piin ka kau ngah. Ka caan heu lakmen tiin ka bansan zik nan, Chin mi tla an um pangah tiin ka bih vivo. Roland timi Tahan ihsi tel pakhat a rak um cu ka va hmu ngaingai. Zovek mi a si ti cekci cu ka thei lo nan a hmaisabik ah ‘You Raise Me Up’ ti mi hla a sak. Ka rak lungawi pi tuk ih a dang a saknak pawl khal ka va hawl vivo. Episode 8 khalah a sak sal. 2014 lai tal a si ti ka thei sal ih, ka khawtlai deuh nan hipa hi ka uar zet ih Chin mino pawl ih zoh ton tlak zet a si khalin ka thei.\nMino pawl hivek rampi zuamawnak ah kan aw ṭhatnak, ka kutzungthiamnak, ka talent pawl pholang cio uh tiin thazaang ka pe aw duh zet. Cuvek ih thazaang pek awk tik ah mihretkhat cun ningzah thlak tiih rak ruat tu tla kan rak um men thei. Kan lai khawte ihsin hlasak thiam, aw ṭha pawl kan Chin mi lakah ziangzat an um ding ti kan theilo. Rampi hmaiah kan phosuah awk theive a ṭul a si. CD tuah sehla Kawl pawl le hnamdang pawl in, in leisak lo ding. Asinan rampi ih zuamawknak kan telnak ih kan hlawhtlin nak ihsi cun, Leitlun ramdang huap ih theihlar kan silo hmanah, Myanmar rampi huap ih mi theih le hminnei kan siphah thei ding a si. Cucu kan kut sungih um kan tuah thei ve mi a si.\nBritish Got Talent ih teltu Susan Boyle khal a kum 40 kim zik lawngah sikha, leitlun mipi pawl in a hlasak thiam zia an rak theih thei. Curuangah hivek ih tel hi ningzak lamah lak loin tel theitu pawl hrangah tel dingin zuam cio uh tiah thazaang ka pek aw duh zet a si.\nX Factor, ….Got Talent, The Voice le a dangdang, mirang pawl tuah mi bang ih sang le lar vek ciamco ava silo hmanah rampi huap ih zuamawknak a si mi, Ein Met Sone Ya, Myanmar Got Talent le a dangdang pawl ah rak tel cio uh. Chin mino pawl hi Myanmar mino lakah a nautabik kan si ce lo a si.\nMi hrekkhat cun ṭong thiamlo ruangah kan thanau men thei? Asinan Chin mino pawl in kan theih dingmi thupi zet cu, Myanmar rampi hi kan ram a si. Kan ṭong hman mihi Myanmar ram ṭong pakhat a si ve. Curuangah thinnau ding a um lo. Curuangah Myanmar ram, kan ram ah hin Mino pawl in kan talent pawl hi ret lak men lo in pholang cio uhsi. Myanmar Got Talent hi Chin Mino pawl hrangah hmun tha pakhat a si.\nA telduhtu pawl hrangh himi link (http://foreverbectero.com/mmgottalent/register/register.php) ah rak lut cio uhla hmin khumnak rak nei uh. Chin mino parmawinak Myanmar ram piin thei vivo hram seh!!!#\n“TIKULH ” Album Ka Uar Rori Ko!\nFalam Pawl Ih “Pu”


‘Falam Ah Kir Saal Uhsi!’ - – Timothy Thiante - Chinland Today Media\n‘Falam Ah Kir Saal Uhsi!’ – – Timothy Thiante\nCalai a tthanso sinsin theinak ding hrangih ro tling ca ttha a suahtu Lai Christian Fellowship (LCF) Malaysia, le tawlreltu Magazine Committee parah lungawithu ka sim hmaisa a si. A siartu hmuahhmuah hnenah hih Magazine in mit vannak in thlenh hram seh!\nHih Magazine hrangih cahram ngan ve dingih duhsaknak ca ka hmuh veten, ‘Aw! ziang thu ka ngan pei?’ tiin thlacamnak thawn ka ruat. Pathian Thu le ahleice in, Mission lam thu thawn pehparmi ca ngan tla ka duhzet. Cu tiih timlamnak ka neih rero lai ah, Madalay–Hakha lamzin in, nulepa le sungte unau vehvai phah dingah Falam ah ka tlung ih, September 29, 2010 ni ah ka thleng. Motor zin kauzet, inn tthattha din liai-liainak, motorcycle kian awk supsonak khuapi, kan State Capital ihsin ‘amah kelte’ a simi, Falam ih ka va lut cu thinlung a kuai duh nasa. “Aw, Hakha! Missionary pawl ih lu phumnak, kan Chinland timawitu, kan State tizah-umtertu khua lipi na va zahpi um lo ve! A sungih um miphun duhdawttu unau pawl tla nan va fak um ve!” tiin ka lawm phah rero.\n1993–94 tiang, Hakha ram ah Thuthangttha sim in ka rak um. Cun, 1996 tiang Camping, Crusade nei in ka feh phah ringring. 2010 ih Hakha khua dinhmun cu danglamzet a si. Hi tivek ih, tthansonak ka hmuh tikah ka lungawi ve ngaingai. Kan Chinland ih khuapi tinkim a tthanso tikah, kan Chin miphun le kan Chin ram hrangah thluasuahnak tumpi a si. Amahbelte, ‘Ziangruangah kan Falam tthansonak hmuh ding a maltuk?’ tiin thu ka ruat.\nHih cahram ih a tumtahmi cu: (1) Kan ‘Falam’ khua lipi kan sunlawih ih kan ceimawi sinsin theinak ding; (2) Kan pipu nulepa san ih kan tthatnak le Lairam hrangih kan ttuannak pawl thei ih porh awknak ah hmang men si loin, cuih an nun mawi a somsotu kan si vivonak ding; (3) Rem awk kan ttulnak tete tla thei tahrat in, rem awk duhnak le ngamnak kan neihnak ding; (4) Taksa, thinlung, thlarau lam ah cak sinsin ih hmai kan nawr theinak ding, (5) Ramsung ramleng um mi pawl tla tha thar thawh saal ih kan ram hrangah kan ttuan tlang sinsin theinak ding tla an si. Hih ca hi “Falam mi” pawl hrangah ahleice ih nganmi a si. Kan Chin Unau dang pawl ernak le zuamnak a si hrimhrim lo. “Falam mi” kan tthanso ih kan pitling a si ahcun, kan Chinland le kan Chin miphun cu cawisan in a um vivo ding.\nZo Kan Si?\nKan san a her vekin, san thar nonawn thuruat thei le mithiam tthattha tla kan suak rero. A lungawi umzet. Kum zabu 21 nak kan thlen tikah, “Zo kan si?” timi hi miphun kip ih buaipi reromi pakhat a si tiin ka hmu. October 7–11, 2010, Shillong ah Eastern Nagaland Students pawl ih khuakhaannak in, North East India sungih mino cathiam, College tlawngta mi 100 lenglo rual hrangah Rundamnak Camping kan nei. Mi tampi in rundamnak tla co in, Pathian hnattuan ding tiangih pe-aw mi tla 10 lenglo an um hngehnge. Kan lungawizet. Thuzirhnak hrangih thu-lu pakhat in hril sakmi cu “Identity Crisis” “Kan Sinak theihthiam harsat zia” a si. Tulai ah, kannih “Falam mi” pawl hi, ahleice in, “Zo kan si?” timi ah, dinhmun derthawm zik vekih kan lang caan tla a um pang maw ti ka ruat ttheu. Lairam sungih a ummi “Laimi” kan siih, Chin State sungih a ummi “Chinmi” le Laitlang peng tthen sungih “Falam mi” kan si. Ramleng kan thlen tikah, “Burmese” tiih kawh kan si. Burma ti cu ram hmin a siih, kan ram hmin cawi ih kawh kan si tinak a si. Cuvek in, “Falam” timi hi khua hmin asilole peng tthen hmin si hmansehla, hi hmin cawi in, a peng sungih um mi pawl cu “Falam mi” tiih kawh kan si ko. Curuangah, ‘Lairawn’, ‘Laitlang’ ‘Lai Christian Fellowship’, ‘Falam Baptist Church,’ tivek pawl hmin tla kan neihnak a si.\n‘Falam Kir Saalnak Karbak Pathum’\n1. ‘Falam Khua’ sunlawih le ceimawi ding.\nA tlunlam ih kan tarlang zo bangin, kan khuapi hmin cawi ih kawh mi kan si vekin, ‘Falam khua’ hi kan taansan thei lo. Kan ttumsuk le tthanso, mi ih in tahnak ding cu kan Falam Khua zoh in a si. ‘Mi ruah daan thlengh tum rero hnakin, mah le mah thlengh awk a ol sawn’. Kan Laitlang ih dinhmun harsatnak phunkim kan ton ruangah, ‘Kawlphai’ ah kan vai ciamco ih, tuni ahcun, ‘Lairawn’ tiih kawh thei ding khop in minung tla kan tam zo. A lungawi umzet. Amahbelte, ‘Falam’ hi kan hrampi a si ti hi hngilh siang hram hlah uhsi. Falam hi kan hamtthatnak ding (background) hrang men ah hmangtu si sawn loin, atak ih ceimawitu si cio uhsi. Sumpai nei deuh le ramleng thleng zo pawl in inn ttha, lo ttha din uhsi. “Kan hmun-hma in a zir lopi,” tiin suanlam kan nei tla a si men ding. Cumi tak cu, kan Falam `hansonak ding hrangih kan ttuan tlang a ttulnak a si sinsin lo maw? ‘Falam hmin in ziangmi ka hlawk thei pei?’ ti thinlung putu si loin, ‘Falam hrangah ziang ka tuah thei ve pei?’ titu si uhsi. Falam khua ih kum 2 ah vei 1 tal tlung dah si lo-ih (tlung thei lo dinhmun kan si lo ahcun), ‘Falam ka duhdawt’ ti cu ruah ding a tamzet ding.\nFalam khua a cawisang saaltu ding cu kanmah kan si. Biaknaklam Office pawl siseh, NGO lam khal siseh, Office picang hrimhrim cu a tam thei tawkin Falam Khua sung rori ah a din a ttul. Lairawn lawnglawng ih kan burbun awk hi cu a dik thluh ciah lo ding. IT lam tla kan ticak a ttul. Pathian ih Ram in pekmi ‘Falam Ram’ hi upatnak thawn kilkhawi in, ceimawi uhsi! Indianapolis, USA ih um, U Piangte in, ‘Falam tthansonak dawnkhamtu pawl’ (September 13, 2010) tiih a nganmi sungah ‘Falam khua a rop’ tiih a nganmi kha a dikzet. Kan tthansonak ding hrangih thuronnak a pekmi kha thungai thlak ih kan ruah a ttul. Hi tiin a ngan, “Falam tthansonak dingah kan ti cun, tthimnak ah thla khat ah mi pakhat nih $5, $10 ciar te hman thawh khawm sehla, Falam ah Library tthattha, Clinic, Computer Center, Meivangnak cet maw asilole khal inn rop tete pawl sii (paint) thuh saal in kan tuah ttha saal thei ding.” Mah le innsang cio in hram kan thok pei ih, culawng hman si loin, kan zate ttang tlang in kan ttuan fawn pei! ‘Falam Khua’ in mitthli te thawn in hngak hrih ko. Falam khua hmel kan thlengh a ttul!!!\n2. ‘Falam Huap Pawlkom’ ah Lungdam Thin thi te’n Um tlang Ding.\nKan Falam mi pawl ‘Nget vekin in ei rerotu’ hi ‘Hrin le Hnam tete ih kan um tamtuk’ mi a si tiin ka hmu. Himi hin, kan theih lo sungte ah (unconsciously & consciously) le thei cingcing khal in hrin pakhat le pakhat karlak ah a harhdam lomi zuam awknak a thlenh thei. A poituk! Hrin le hnam suahkehnak thei loin, aa zet in kan um mialmial ding tinaklam ka rel duhmi a si lo. Yangon khuapi dinhmun in, hih thu hi rel ka duh. “Kan fimthiamnak, thazaang le neihnak pawl hi ‘Falam huap’ ih tthansonak hrang hnakin, ‘Pawlkom Fate’ (ttul ve tho si) hrangah kan hmang tam sawn pang maw?” ti hi kan ruat saal cio a cu. Kum khat ah vei khat ‘Faang-er Puai’ bensan in Falam mipi ton awknak, a tlangpi thu in ‘Judson Hall’ ah neih `heu a si. Siat ni tthat ni khal ah kan topi aw ko. A lungawi umzet. Asinan, kan miphun Falam, kan calai le kan ttong tthansoter taktak kan duh a si ahcun, hi ramri kan kaan rori a ttul thlang.\nAtak ih kan ttuan suak a ttul. Pawlkom phunphun – Sim pawlkom, Laizo pawlkom, Zahau pawlkom, Zaniat pawlkom, Khualsim pawlkom, Ngawn pawlkom, Tlaisun pawlkom…tvp hmuahhmuah hi kan cawlhsan ngam a ttul. Kan sinak pawl a hlo tinak a si hrimhrim lo. “Falam Pawlpi” timi ah kan um khawm pei ih, tahtthimnak ah, “Insein Falam Pawlpi, North Dagon Falam Pawlpi… tvp in, township tin ah Falam Pawlpi Hruaitu kan ruat mai ding. Kan hmnak khua le township cio ih Falam milesa pawl theih, hui khawm le tuamhlawm hna kan ttuan ding. Cun, “Falam Pawlpi” timi ah Palai/Executive Member ah township tin ih hruaitu pawl kha an tel ding. (Cipciar in ka ngan thei lo ding). Meeting pi neih a si tikah, kan Chin Tlang Ttong – Falam ttong hman a si ding. Cu hlei-ah, cangvaihnak lam ah leitek um loin, mai’ township ciar ah ttuanvo kan la ding. Township pakhat ih Falam Mino pawlkom hmin in cangvaihnak a phunphun siseh township pakhat le pakhat pawlkom awknak ti pawl tiangin kan nei thei. Cuti cun, kan Falam mino pawl kan ttong in an be-aw ding, kan nel aw ding, hrinhnam dangdang kan si khal le “Falam” ah kan luanglut thluh ding. Kanmah Falam milesa hmanin kan ttong kan hmang uar thiam lo ahcun, ‘Chinmi tlang ttong cu Falam ttong a si’ tiih kan au kio reromi cu thli lakih voih thawh men fang kan si pang pei! “Falam Pawlpi Yangon” tla cu acozah theihpimi pawlkom (registered) a si hngehnge. Unau, fim takin ruat cio saal uhsi.\nTuni ah ‘Falam Pawlkom Denmark’ tivek ih ramdang ih a dingmi tla hi a duh umzet mi a si. Asile, kan hrinhnam pawlkom pawl kan nei nawn lo ngaingai ding a si ahcun, kan unau naite pawl ziangtin kan bawm thei pei, kan Hrin Lam pawl teh ziangtin a si pei ti ih ruahnak tla a um thei. Khua hmin cawi ih siatni-tthatni ih theih awknak neih cu a sual tuk lemlo ding. Kan Hrin Lam cio khal kan zir sak awk pei ih kan thiam tlang ding.\nTahtthimnak ah, “Mizoram sungah hrinhnam tampi an um. Cu lakah, ‘Ralte’ pawl tla cu anmai’ ttong ca rori in an nei. A cabu hman tuni tiang hmuh ding a um. Asinan, an lal in, ‘Duhlian ttong’ kha ‘Tlang ttong’ ah a rak laak. Cucu dokalh hnuaihni loin, an pom tlang vialvo. ‘Ralte’ pawl tla cu an ttong le an ca an hloh rori a si ko. Ti nun tengteng khal an tum lo. Curuangah tuni ah, Mizoram cun lungrual te’n “Mizo ttong” tiin Tlang ttong an nei thei tariai. Cabinet tonak tiangin ttong khat an hmang.” Zohtthim tlak an si. Kan ram le miphun hrangah ‘Thil ttha’ kan duh a si ahcun ‘Sunralmi’ kan neih a ttul. Cu cu, Jesuh, in Rundamtu ih ti daan a si ih, Vanlam ti daan khal a si.\n3. Zirnaklam Ah Falam milesa kan Duh-thaw ding.\nChinlandToday (Website) thawn an kom awknak ah Dr. Hrin Nei Thiam, Director, Department of Meteorology & Hydrology, Ministry of Transport, Nay Pyi Daw cun, International ih pompi theimi Zirnak asilole Phunsang Tlawng ihsin zir thei cio ttentto hram sehla tiin san thar mino pawl thucahnak a nei ta. Cinken tlakzet a si men lawng si loin, cu tivek thleng thei ding rori ih kan zuam a ttul ngaingai a si. Zirnak in Fimnak taktak in pe thei lo. “Fimnak” taktak cu “Pathian ttihzahnak” lawng ihsin kan neih theimi a si. Cathiam hmuahhmuah mifim kan/an si cuang lo. “Fimnak (wisdom) timi cu kan theihmi (knowledge) pawl fimzet ih hman thiamnak a si” ti tla’n mihrek cun an sim. Sihmansehla, khatlam ah, zovek te kan si khal le, tangdornak thinlung thawn a zir mi kan si ahcun, cuih zirnak cun fimthiamnak lam ah nasazet in in hruai thei fawn.\nKannih Falam mi pawl khal zirnak lam ah kan mit a vang nasa ih, ram sung le ram leng tiangin zirnak kan hawl rero. A lungawi a umzet. “Zirnak ih a tumtahmi cu Degree neih lawng a si lo. Thiamnak hi a si sawn,” ti cu kan theih ciomi a si ko ding. Pathian Thu zirnak (Theological Education) siseh, Phunsang Tlawng zirnak (Secular) lamah siseh kan tthangsozet a bang. Ahleice in, Pathian Thu zirnak lam ah Ph.D le Doctorate Degree a phunphun a ngah mi tla siar ding kan um phah rero ko. Asinan, leitlun zirnak lam ih Cathiam sang Ph.D thleng mi, Siibawi, Engineer, le NGO lam tiangih hohatu ding mithiam tampi Falam mi in kan ttultuk lai. Asinan, “Thiamnak taktak hnakin Degree kan atcilhtuk pang ding” ti cu a phan umzet.\nA tthangso cakzetmi kum zabu (21) nak ih a tlangleng mi kan si ih, “Degree ziangzat kan nei ti hnakin, ziangtluk kan thiam, kan degree neih vekin teh kan thiam ngaingai maw?” ti hi tahfung ah hman a si thlang. Curuangah, thiam tho si, khui tawk hmun kan thlen khal ih Certificate kan pholang ngamnak ding Tlawng ah zir ttentto thei a thupizet. Cu tivek ih zir thei ding khal in, nonawn pawl thazaang kan pek thiam le lamzin kan hawl sak khal a ttul ngaingai fawn. Culawng si loin, ziangtluk ih kan thluak a ttha ih, midang hnakih thiam cungcuang hleice kan va si hmanah, mi tlangpi ih kum 4/5 sungih an `heh thei mi zirnak (course) hi kum 2 hman kim lo tivek ih ttheh thei tivek le kum hnih-thum sungih Degree tampi neih thei tivek kha kan uar lo hram pei. Kum rei zir cingcing cu an daan a rak dang deuh ko. An thiamnak khal a fumfe deuh cingcing. “Pumpelh zin ih feh cu san tawinak” an ti ttheu bangin, a tawi zawng hlir ih feh cu rei a daih lo.\nAhleice in, Bible Tlawng lam zirnak ah, fimkhur thei sinsin sehla ti saduhthahnak ka nei. Tu hlan ahcun, farah retheihnak ruangah India ram ih tlawng kan kai khal asile, pompi mi (Accredited) tlawng pawl ah kan kai thei ve lo. Ca kan thiam thei lo ruangah si loin, sumpai harsatnak le lam hmuhtu kan neih lo ruangah a sibik ko. [Accredited Tlawng cu a tlangpi thu in 2 a si ko: Evangelical lam ah Asia Theological Association a si ih, Ecumenical lam ah Serampore Senate a si. Thurin (doctrine) kan duh lo ruangah kan kai lo a si ahcun thu dang pi a si ko.]\nAsinan, 2000 hnulam ah, ramleng kan thleng ciamco tikah, bom awknak lamzin tete tla kan nei ve thlang a bang. Curuangah, Bible Tlawngta kan cawm ding a si ah maw, kanmah rori kan kai ding a si khal le, thlacamnak thawn thinlung felfaizet ih ruat hmaisa tahrat in, sumpai cem khal huam in Accredited Tlawng pawl ah khihhmuh awk le kai ttentto zuam uh cio hram uhsi!\n‘Falam mi’ kanmah rori in kan ram kan duhdawt lo-ih a rem tthat hna kan ttuan lo a si ahcun, zohman in, in ra ttuan sak lamlam lo ding. Pa raalttha le Mi ropi tampi suahnak khua a rak simi kan Falam Khua, hi tivek ih a ciam ruahro ding khal kan siang cio ding ka zum lo. Rem`hat salnak hna hi zo ih ttuanvo a si? “Keimah” le “Nangmah.” Hlan thuanthu relnak lawngah Falam Thuanthu hi si nawn loin, tu san rori ih mi zoh`himmi, dawt tlak, peng dang unau pawl khal ih rel khop thei lomi khua le ram, le miphun si dingin – kan fimthiamnak pawl tla kan ram tthansonak hrangah sup lo te’n, upa thuron hngilh loin, nonawn mithiam pawl ih hmuhnak thar (sunmang) ttawmpi le ttuanpi in, relsiat nautatnak phunkim karlah ah, pakhat le pakhat duhdawtnak le rinsan awknak thawn raaltthazet ih hmailam pan in feh tlang uhsi!\n“Na sumsaw lennak na hloh asile zianghman na sungral hrih lo; Na harhdamnak a siat asile, sunralmi mallai na nei; Na nuncan ziazia na thlahthlam asile, Ziangkim na sungral a si” (If you lose your wealth, you lose nothing; if you lose your health, you lose something; but if you lose your Character, you lose Everything) timi thufim hi a dikzet. Kan nuncan ziaza in kan ram ah tlang-au thlang hram seh. Pathian ih lom tlak le midang ih zohtthim tlak nuncan ziaza dik cu ‘Khirh kan sungah a nun ih, kanmah khal Khrih sungih a nung mi kan sinak lawnglawng’ in kan neih theimi nun sunglawi a si.\nHih cahram hin zo hman bulpak in tisanmi a nei lo. Ngan sual pangmi le ngan san vek si lo-ih, a duhsan theih sual pang theimi a um khal asile in ngaidam dingah siseh, cun, thuron ttha pawl tla in pe hram dingah casiartu pawl zaangfah kan lo dil hngai a si.


CHINLAND QUO VADIS? (Chinram Khui Na Feh Ding) Part 5 – Buannel News\nCHINLAND QUO VADIS? (Chinram Khui Na Feh Ding) Part 5\nSeptember 8, 2018 Buannel News Latest, POLITICS 0\nChin People. Image - Wikipedia\nKan pipu san ihsin 1948 tiangah Mirangpawl siarlo ramdang le hnamdang mi zovek hman in Chinram cu an do neh dahlo, an uk fawn lo. Kan kiangkap nai bik ih um KAWL pawlin siseh, KALA pawlin siseh, ZAKHAING pawlin siseh, Chinram cu ukin an thuneihnak hnuaiah vei khatte hman an rak ret dah lo. KAWLpawl siseh, KALApawl siseh, ZAKHAINGpawl in siseh anmahte uktu siangpahrang neiin an rak um cio ih cui an siangpahrangpawl kut hnuaiah Chin le miphun cu an rak um dah lo. Chinram neitu le uktu cu anmah Chinmi an rak si ringring.\nKum 50 lenglo Mirangpawl ih in uk sungah a nung mi Pathian kan theih phah, leitlun dan le nuntudan a phunphun kan thei kan hmuh phah in ziangmawcin kan nunpi thei phah fawn. Hitivekin nuntudan ah thlengawknak le thansohnak kan rak nei nan thuneitubik siloin hnamdang Mirang thuneihnak hnuaiih nung kan rak si ruangah Chinpawl cu minung pumhlum siloin minung hrek tluk fang kan rak siih zalennak ngaingai nei lo “sâl” kan rak si.\nLeitlun ralpi (Second World war) a rung thleng ih Mirang kumpi hnuai ih um ram tampi in zalennak hmu dingin tan an la. Kawlpawl khalin Gen. Aung San kaihhruainak in an ram zalennak dingah hriamhrei thawn siseh, a nem zawngin siseh a phunphun in hna an rak tuan ve. Ralpi veihnihnak a cem tikah a ukmi ram pawl cu zalennak pe dingin Mirang kumpi cu a timlam aw. Mirang kumpi cun Chinram cu March 3,1936 ah “telhlo ram (excluded area)” ti’n India le Burma khalah telhlo dingin an rak puan cia ruangah India le Burma zalennak (Independence) a pek tik khalah Chinram cu a mahte zalennak hmu ve dingin a duhsak a bang.\nAsinan, thlanglam-Chinram (Lusei Hills) ih um pawl cun India ih beh luh cu an rak remti ih saklam Chin pawl khalin Burma ram ih telve cu an rak hril ve. India le Burma in zalennak an rak hmuh veve tikah ziangruangah Chinram khalin zalennak (Independence) a dang ten hmuh a rak tum ve lo? timi hi Chin thuanthu ah thusuhnak nasa bik pakhat a si ringring ding bangin Chinram cu kum ziangmawzat tiang thendarhternak le sâl ih tanternak “bulhrampi” a si ringring fawn ding.\nSaklam Chinpawl lakah KAWLpawl thawi kan kawpawk asile zalennak cu zamrang deuhin kan hmuh phah ding tlunah Kawlpawl kawp cu hlawknak a si tiih ruattu an um ih cuipawl cun PINLUNG khua ah Kawl hotu Aung San thawn lungrualnak thukam cu February 12, 1947 ah an nemhnget. Hi pinlung thukamnak ih hmin ngantu Chin hotu le lalpawl lakih mi pathum te cun saklam – Chin in hmailam pan ih a fehnak ding lamzin cu an rak hril in an rak sial. An sial mi lamzin zawh in saklam- Chinram cu kum 50 lenglo a feh hnelhno rero ih mitthli tlaknak le hathialnak khur thimpi cu nitin in a pan sinsin.\nSUPREME COURT-IN “MAWNGKAWHUR-PATIL” TE ZALENNA DAR A KHAWNG RI TA\nChinram Khui Na Feh Ding (Chinland Quo Vadis?) Part 6


Falam khuapi karh Project inn-hmun zem ding UPDATE thar | Falam Online Media\nJuly 31, 2020 July 31, 2020 admin\t0 Comments Falam khuapi karh project\nFalam khuanu/pa cun mipi authawm ngai sakin Falam khuakarh project inn hmun zem ding thu hla ah inn-hmun man ṭhum deuh dingin Chinram Acozah hnen ah an dil tum thu theih a si.\nTuhlan ahcu Falam Lailun Veng ih inn hmun phorhsuah mi pawl cu Class A ah ting 30, Class B ah ting 20, Class C ah ting 10 ti`n a man relcat mi a si nan, tu ah, Falam khuanu/pa cun mipi authawm ngai sakin inn hmun Class A ah ting 20, Class B ting 10, Class C ting 5 ti`n Chinram cozah hnen ah a man ṭhum hram dingin an dil tum mi a si.\nHih thuhla cu Falam khuanu/pa meeting nei nakah relsuak a siih, vote nak an nei hnu ah mipum 14 in inn hmun man ṭhum ding an lungkim ruangah tuvekin Chinram cozah hnen ah an dil tumnak a si.\nAsinan himi thuhla ah mipi lam khalin kan theithiam ding mi a um ih cu pawl cu ..\n1) Innhmun man ti silo in tidai, meisa, le lamziin tuahthatnak hrang ih fund dingah a tuvek in Class then in a man tuahnak san a si.\n2)Hih pekmi pawl cu Myanmar Economic Bank (MEB) ah thun dingmi a si ih Chaland (voucher) lawng committee hnen ih pek ding a si.\n3)Procedure thlun in tuahmi a sivek in Acozah Thingram Zung (Central) ah acre 1400 luan man (acre khat tingkhat ziin in) kyat ting 1400 luan pek a tul tengteng mi a si. Cuhlei ah VFV Land law vek in ram a zapi hrang dilman Kyat ting 261 lenglo a tulmi cu MP Pu Zung Hlei Thang in a rak pek sungmi, kualsal tulmi dingmun a si (a tithazet tiah kan lawm cio). Cuhlei ah CM Pu Lian Luai cun Acozah lam ihsin Thingram Zung ih pek dingmi Kyat ting 1400 luan cu Chinram acozah in tuanvo lak in an tawlrel ding tiah tuanvo neitu in in sim. Kan CM tlun ah kan Lungawizet cio. Cumi siarlo a dang tulsamnak hrangah hitin sumpai man khiahnak a si.\n4) Mipi in a man a tam deuh ti ih au aw ruangah mipi zawnruat in a man pawl thum dingah rualrelmi a si ih a tuantu hrangah hnatuan dan cu a harsat phahzet ding ( Fund neicia in tuanmi a silo ruangah).\n5) Hih lairelnak cu a tui Innhmun 247 hrang lawngah a si ih hmunhma dang on a si tikah cun a tuldan vek in a man khiahsal ding a si.\nref:Thawng Bik FB cahmai\n← Poland racing Sport fan pawl ih Idea cu …..\nPu No Than Kap le Pu Salai Lian Luai tel in Rampi Hril Awnak ah Falam in Teltu Ding pawl →


Kawlram Ih Sex Magazine Lar Vivo - Chinland Today Media\nJanuary 8, 2013 11:18 am·0 comments\nYANGON: Kawlram in thatlam a pan vivo hnu ah le, Pu Thein Sein ih cozah in thuthang lam khal ah zalennak a pek vivo hnu ah, Kawlram sung ih magazine suakmi lak ih hmaisabik “Nhyot” timi thuthangca cun siar a hlawh ih, Kawlram mi tamtak ih siar paihmi magazine ah a suak.\nHi magazine hi thlatin suahmi asi ih, a sung ah hin nunau mipa nak lam thu lawnglawng a khat asi. Cutawk ah, a balzetmi le siar nuamlo lam cu a tel vaklo. Nunau le mipa a thupit zia, neihawk hnu ih sex a thupit zia le ihkhun thuthup timi pawl hi mipi ih siar hlawhzet mi pawl an asi.\nHi thuthangca thawn pehpar in editor tuantu Ko Oo Swe cun, “Kawlram sung ah zalennak tampi a um nan, nunau mipa sinak ih thupitzia le kan theih a tulzia hi mipi hin kan theifiang hrihlo. Curuangah, mi tamtak nunau mipa sinak ah duhduh in an um ih, nat thalo nei in sualnak tampi a um thlang. Curuangah, himi kan magazine hmangin, mipi tamtak hin theihnak an neih ding hi kan duhthusam asi.\nCumi lai ah, Kawlram Information Ministry cun hi magazine hnen ah ca a kuat ih, “Kawlram le hivek magazine cu a kaihawlo tuk asi, curuangah thu nan ruah a tul” ti in an cakuat ah cun an ngan. “Internet par ihsin le mi dangdang hnen ihsin duhumlo zetzet tongkam kan thei ko nan, lehhnu ah kan ram in hi ca a tul le a poimawh zia hi an theilai ding asi” ti in Ko Oo Swe cun a sim bet.\nMyanmar Medical Association ih project manager Khine Soe Win cun, “Kan ram mino tamtak in sex thu theihnak kan neihlo raungah HIV / AIDS natnak hi kan ram ah a tam zet. Curuangah, hivek lam magazine kan ram in a neih hi kan lungawi ngaingai asi” ti in asim. Hi cabu a kawm ah cun kum 18 tlunlam lawng siar ding asi ti in an ngan.


28.3.10 Falam Times - Chinland Today Media\nMarch 30, 2010 9:40 am·2 comments\nKalaymyo Inn Kang\n24.3.10 mizzima/CT. Sagain Division, Kalaymyo khua, Pinlung veng ih Inn-8 cu 24.3.10\nah mei in a kang ih minung 47 in inn le Lo neilo in an um. Mei kang a thok nak hi U\nKyaw Khine ih mei duah daithlan ruangah Ruaphar ah kai in cu tin Dii ah kai so in kang\nhliau suak a si ti thu U Phoe Nyi in a sim.\nKangmei hi zing nazi-10 hrawngin a suak, asinan, kangmei a suah nak kiangah Meisa\nthattu pawl office a si ih a rei hlan ah meisathattu Motor pa-5 ra in mei cu tidai thawn an\nkap ih zing nazi 11 hrawng ah mei cu an phal mit thei sal. Hitawk ih kangmei ruangah\nminung hliang aw le thi an um lo nan kang mei ih a siat suah mi hi kawlram paisa in\nting-4 man hrawng asi. Inn kang suah nak Inn teek pa cu Kalay Palik in an kai zo thu\ndon a si. Inn kang sungsang pawl cu Kalay Myo Tlawnginn No. 9 beu in khua an sa.\nLunkhua Inn kang\n26.3.10 Mizzima/Net. Falam peng Lunkhua cu 25.3.10 sun dir nazi 12 ah a Lo vahnawh\nnak meisa cun a hun peh ih Inn-11 a kang. Lunkhua hi Inn-18 um mi a si ih Inn-11 a\nkang ih Inn-3 cu khuami pawlin an thet ih Inn-4 lawng tu ah a him in a um a si. Sun lai ih\nkang a si ruangah Inn sungsang thilri ziang hman la man loin a kang fai thluh. Minung\nthi le hlo cu an um lo nan an ranzuat mi Vok-14, Uico-3 le Me-2 cu mei in a kang that. In\nkang inn sungsang pawlhi Lunkhua kiangte ih um Khawsum ah an ceng sung.\nFalam ih sin 25.3.10 ah ttuanvo neitu pawl le ttanpitu dang pawl cu feh in bawm nak\nFang dip 29, Nga pih ‘huk 10, Cite ‘huk 15, Angki 40 le Puansinding 15 cu kengin\nbawmnak an pe. Tui Inn kang nak ah kawlram paisa in ting-18 man hrawng a kang ral\nding ti ih zum a si.\nKanaan Inn kang\nSagai Division, Kalaymyo peng um Tamu zin ih Kanan/Khampat khua cu 22.3.10\nzanlam ah Inn 10 leng a kang tiah Inn kan tuartu sungkhat hnen in thu don a si. Hi Inn\nang sungsang pawl cu sunkhat hnen ah ceng in an um ti thu theih a si. Thu famkim hi\nkhua mi le sungkhat hnen in theih le don a si hrih lo. Tui kum sung ah hin kawlram\nhmun tinih Inn kang hi hmun-16 hnak ih tam a si. Mizzima\nTio leh Hmunluah lak zin lai\n25.03.10, FT. Tio leh Hmun Luah lak cu Jeep road laih rero lai a si. Hi zin hi Tio in Lian\nHna, Haiheng, cun tu ah Cawh te tiang laih thluh a si zo thu hi zin lai tu hnen in thudon\na si . Hi mi Jeep road hi Champhai ih um Pu Khuang Luai hin Laitlang ‘hansoh nak tuah\na duh ruangah a pa Pu Lal Thio (Phunte khaw lal) hngilh lo nak ti hmin hmangin project\ntuahin a laih sak mi a si.\nPu Khuang Luai hi Phunte khaw lal Pu Lal Thio ih fapa a si ih Laitlang ‘hansoh nak ruat\nin hi lamzin laih nak dingah an mai JCB (tank) pa-2 hmangin a lai. Cun an thlen nak\nkhua pawl in ei le in le a ‘ul mi thil dangdang thawn an rak bawm ve. Hiti vekih ‘antlang\nnak ruangah kan tumtah vekin hlawh tlin nak kan nei tengteng ding ti thu ‘uanvo neitui\nhnenin thu donbet a si.\nTio le Rih Khawthar zin cek zo\n25.03.10 FT. Tio le Rih khawthar lak cu Kawlralkap pawl ih tawlrel nak in Truck road zinpi kau takih\nlaih a si zo. Hi tawkih tiva a um mi Ti Nga khal cu world bank pawlih bawm nakin Thir\nLilawn ‘hazet thawn don a si ih motor khal lilawn zawh in duhtawk an feh thei zo. Hi mi\nzin lai tu JCB (tank) neitu cun tu tiang zin laihman Kawlralkap hnen ih sin kan donghrih\nlo ti thu a sim. Asi nan lairam sung ‘hansoh nak pakhat a si ve ruangah paisa kan don lo\nkhalen kan di a riam ko ti thu a sim bet.\nNLD in register a tuah le 24 Peng in pomlo ding\n24.3.10. Mizzima. NLD party in Suu Kyi tel lo ih register a tuah a si len Ram`hen 3 ih Peng 24 palai pawl cun kan pompi lo ding ti thu an puang.\nSuu Kyi tel lo ih register tuah a si len kan pom lo ding tiah ramkulh, ram`hen palai 24 cun an lungkim lo thu an sim zo ih atang lai mi Ram kulh, ram`hen palai pawl khalin tuithla-27 ni netabik in an ngaih dan an pe thluh ding a si ti thu an palai cun a sim..\n2008 Rampi Daan Hrampi an tuah mi parah NLD in an (1). Daan an tuah mi rem ‘hat sal ding (2). Politic ruangih thawntla pawl suah thluh ding (3). NLD thawn tongaw in thu‘ha rel tlang ding ti mi dilnak an rak pe. Ralkap pawl cun an pomsak lo ruangah tui‘um hrilawk nak ih an tel thei lo nak sawn a si thu ram‘hen palai hotu U Khin Maung Sein in a sim.\nCu ruangah tui‘um hrilawknak dingih party register tuah dingleh tuah lo ding thu ah cun kan zaaten kan pom lo a si tiah NLD ram‘hen palai sungtel pakhat a si mi Daw Khin Saw Hte in a sim ve. Ziangah tilen hrilawk nak ih kan tel a si len Ralkap Uknak kuthnuai ah NLD cu kan lut ti nak a si ruangah kan duh hrimhrim lo a si tiah a ti.\nNLD hin tui thla ni-29 ah Ram Kulh, Ram‘hen palai zaapi meeting ih register tuah ding le tuah lo ding thu rel ding an si ruangah an party pawl ruah dan leh ngaih dan an rak lak sung mi a si. Ziang tak bang kei hai maw! tui ni-29 NLD central committee meeting ah a fiang ding.\nMNDF Hrilawk nak tel lo ding\n25.3.10 Mizzima. Moon National Democratic Front cun Ralkap a co zah in NLD pawlih dil mi 2008 rampi daan hrampi a ngan mi rem `hatsal, Politic ih thawngtla pawl nan suah thluh ding leh tripitite dialogue (NLD, Ralkap, Tlangparmi) hite pathum biak awk nak ding a dil mi pawl ziang hman ngai poimawh lo ih a um san men ruangah kan tel thei velo a si ti thu a puang.\nTui ttum hrilawknak ah hin tlangparmi party pawl ih sin Shan party (SNLD), Arakan party\n(ALD). Zomi party (ZNC) tvp… pawl thawn party 11 cun hrilawk nak ih an tel lo ding thu an\nMalay ralkap pawl in Khin Maung Myint kaih ding hawl\nVictory Recovery Sdn. Bhd (VRSD) company ah kum 4 hnatuan zo tu kawlpa Khin Maung Myint kum-26 cu Store khan sungih an ret mi suii ( Gold) le adang thilman khung dar (silver) Rm- 400,000 man a tlan pi. Atlan thu a thaizing a hnatuan nak ah an hmu nawn lo hnuah supervisor pa in athei suak lai ti a si. Palik pawl in kawlpa Khin Maung Myint kai ding in nasa tak in an hawl rero laifang a si.\nSamsung Company Hotu Ngaidam sal\nSamsung Company hotu, Lee Kun-hee cun a hna ih si kum 2 a chawlh hnuah ngaidam\na si ruangah, a hna kel a sunzawm leh. Kum 68 mi, Lee Kun-hee hin, a pa ih a din,\nSamsung company-ih hotu bik sinak, kum 20 sung a rak kai zo ih, siah a pe lo theu ti\nhmuh suah a si hnuah, kum 2008 April thla khan a hna ih sin a bangih, amah hi South\nKorea ram lawng si lo, Leilungtlun pum huapih sumdawng thil ti thei bik lakih tel a si\nruangah, an ramin kum 2018 Winter Olympics a thlennak ding khalah mi pawimawh tak\na si ih, Hi ruangah hin an ram President cun nikum December thla ah khan a thubuaiah\nngaidam a si ti puangin, International Olympics Committee-ah khal an ram aiawhih a tel\nleh thei ding thu a phuang nghal ih, thubuai hlihsak a si ruangah a company-ih\nthuneihnak hmuah hmuah khal a nei kir sal thei a si.\nIsrael in Inn 100 sakbet ding\n24.3.10 AP. Israel Prime Minister Benjamin Netanyahu le US President Barack Obama\nin 22.3.10 sunih tonawk thurel tlangnak an neih thluh hnu ah Israel cun Jerusalem\nsuahlam ah Inn dang 100 sak bet dingin a phuang.\nHi tawkih inn sak ding pawl lakin Inn 20 cu thlam fatete ih sak thok a si dingih Jerusalem\nsuahlam ramri ih Shepherd’s Hotel (Tuukhal tu Hotel) ti ih hmin thang hmunlaili ah a si\nding tiah Elisha Peleg Leiram ‘uanvo neitun a sim.\nTui sak dingih an ti nak hmun hi nikum Israel Thurelnak Inn-pi (court) in Israel ram ti ih a\npuan hnu ah Palestinain pawl cu ‘hawn ter le dawi suah an si nak hmun a si.\nPalestinians pawlin Jerusalem suahlam hi an khawpi dingih an rak beisei ringring mi a\nsi. A sinan, Israel cun 1967 ah Jerusalem suahlam cu la kir sal zo ruangah tu khalah\nanmai khawpi sicia ringring in an ruat.\nPalestinian remnak tuahtu Saeb Erekat cun President Mahmoud Abba shin Israel in kan\ndung ih Inn 1600 a sak tum mi pawl thawn sak lo dingih kham dingah `uanvo a nei tiah\nSouth Korea in Refugee rammi sinak pe\n24.3.10 The Korea Times. Thlanglam Korea cun Refugee ramdang mi, Ethiopia ram mi\npakhat cu a rammi si nak (citizenship) cu tui Friday ah a pek ta riai. Tui hlan ah Philipine\nhin refugee citizenship a rak pe dah ih tu Korea hi Asia ah ramdangmi citizenship petu\nram a pa hnih nak a si. Hi Ethiopia pahi 2001 ah an ram ih politic buainak ruangah a ra\ntlan ih 2002 in UN ah refugee a dil ih refugee a ngah nak kumnga zik te ah hi ti vek ih\ncitizenship a ngah nak a si. Asia ram ah refugee pom dingin 1951 refugee convention ih\nhmin rak sign tu hi ram mal te an si. Korea in refugee parih a tuah nak hi Asia ram UN\npom tu ram pawl hrang ah zoh ‘him thlak tak a si tiah Korea UNHCR spokesperson\nMelissa cun lungawi zet in a sim.\nGuantanamo Bay Thawng tla Pawl\n26.3.10 Zonet. US cozahin a Misual hleice deuh pawl a retnak hmun, Guantanamo Thawnginn cu\n`hiahsal a tum. Hi thawnginn ih tla mi 3 cu Georgia ramah kuat an si. US cozah cun himi\n3-pawl hi khuiram an si ti phuang lo hman seh, Georgia Interior ministry thuphuangtu\ncun Middle East mi an si ti a sim. Hi ti vekih thawngtla pawl, an ramih lakluh an siansal\nnak hi US thawn pehzom awk nak `ha an neih theinak ding lam zin a si ruangah tiin\nGeorgia National Security Council hotu cun a sim. Kan theih zo vekin US President\nBarack Obama a Lal hnu reilo te ah Guantanamo Bay thawnginn hi khar a si ding ti a\nphuangih, thawngtla tamsawm khal suah ding an si thu a sim, Hi mi hnuah ram\ndangdang ah thawngtla pawl cu an ram ih lalut dingin a dil. Mitam zet cu an ram ih kuat\nan sin nan tu hi thawnginn ah hin mi 183 hrawng an um lai. Ram ih kuat mi thawngtla\npawl hi a rak co hlangtu ram pawlin thawng an rak thla sal nawn lo ding nan ram dang\nfeh suah cu an siang lo ding.\nBush le Clinton Haiti harsa hnatuan tlang\n24.03.10 AP. US ram president tuanveve dahtu George Bush le Bill Clinton te pahnih cu tubaite ih thlisia ih hnuai hrep mi Haiti ah harsa tuar pawl vehvaih nak an nei. Hih thlisia hnamhuainak ruangah minung 230,000 an thi ral ih minung 1.3 millions pawl cu umnak ding inn nei lo ah an cang theh.Hih miharsa pawl bawmnak dingah US $ 11.5 billions rori cem atul. Cule Company hrekkhat pawl in Haiti khua tungdin salnak ding hrang sumdawngnak investment tuah in amah Haiti khuami pawl khal hnatuan annei sal ding hnatuan vek tulrel sak ding in Maxima SA woodworking Plant ih manager Evelien Degier cun ra tlawng tu president hnenah simfiang nak a nei. President ra tlawng nak thuhla ah mipi sung sin lungawi lo tu khal a um hnuihni ziangahtile zianghman bawmnak ding keng lo kut lawng in an ra ruangah ti asi. Clinton cun website lamsin khal bawmnak tampi dil ding in a forh hnai nan Indonesia Tsunami vek cun ei ruk um lo felfai te’n tuah ding a cah ta hngai.\non March 31, 2010 at 6:09 am\nFalam time kan ram hrang dam ring2 aw.\nbawi lian bik says:\non January 1, 2011 at 3:34 am\naw,a tha nasa


CALENDAR SUAHTHAR MAKSAK – Times Of Chinland\nCALENDAR SUAHTHAR MAKSAK\nKawl fala pawl hi zumnak hnakin an rak makdeuh.Democracy ngaingai teh von si thei sehla kawl fala hnifeng le bawli hruk paih teh an um pei maw ti ding khi an bang.Tukhal Fashion Magazin Myanmar cun 2018 hrang an tuah mi Calendar cu tulai Online lam ah soiselnak le lomnak hnok celcel in a tam nasa.\nHi Canlendar ahcun Chupih Einsi,Ma Hethi,Moe Yamung le hmelthar Model pawl cun an pawhte mawinak cu langter in an zuk mi cu Calendar ahcun an hmang.Hi zuk pawl cu Fashion Magazine Myanmar ih Facebook Group lam ihsin February ni 5 ni ah an tarlang ih lungkim pitu mi 30000 lenglo cun an lomnak an tarlang ih mi 6000 cun share an tuah ti a si.\nHivek Kawl fala ih tuah dah lem lo an hmuh ruangih soiseltu khal an tam vivo ih hrekkhat cun,”Khatiang tiang langter a tul maw,Beidong nak men” tivek phun in an soisel ih hrekkhat cun,”Himi hi Kawlram a si.An umnak ram an thei lo a si ko ding”tivek ih soiseltu khal an um tiah theih a si.\nKHAWPI 4 KOM IN TAMU AH CND TUAH DING\nUS VP MIKE PENCE ASIA TLAWNG DING


GOOGLE SITE Pawl Kaih An Tuar Sal - Chinland Today Media\nGOOGLE SITE Pawl Kaih An Tuar Sal\nDecember 23, 2009 7:45 am·0 comments\n2008 January thla ah Google hotu Peter Fleischer cu University of Milan ah conference ih thusimtu ding ah sawm a si. Thusim ding ih a kaam zawng ah mi pakhat in a hmin sal ih a au tikah a hnu reilote ahcun a dung ah Italian ralkappawl in kai dingah an rak kulh theh cih.\nCutin, ruahlopin mipi tamzet thusimtu ding Peter Fleischer cu ralkapawl kut a thleng ta riai. Peter ih sim daan vek a sile “thusim ding in mipi hmai ih dinthawn cun a bangawk lo deuh ruangah malte cu ka ninzak deuh” tin a sim. Hivek ih an kaihnak san hi Google ah siannak fumfe neilo in tleirawl lawngfangkheh ih um pawl a rak tar ruangah a si.\nGoogle hi leitlun mi tampi ih hnatuannak hmunpi le thilhawlnak thazet a si ko nan zoh mawilo tiang tar a si theu ruangah China le South Korea ahcun phih cang an nei theu. Kan dung zarh ah zohmawi lo in privacy thil an tuah ruangah Google thuneitu Fleischer le David Drumond, senior vice-president le chief legal officer, George Reyes, former chief financial officer pawl cu kum khat sung thawngthlak ding ah an thu relsak an si ih hlei ah an tuanpi Arvind Desikan pawl cu thla ruk sung thawngtlak ding ah an thu then sak bet an si.\nObama, David Beckham, George Clooney, Daniel Craig Pawl In Suu Kyi Suah Ding In Dil\nAC Milan Suahsan Hrehlo Tu Robinho


Ralkap le Palik ih Mi hringhronak cakuat cu a rapthlak tuk - Falam Online Media\nMyanmar ralkap le palik tamzet cu ralbawi Min Aung Hlaing in rampi cozah thuneihnak a la hnu in an nun rong zia tilang vivo in mipi an sawisa ih ramsung um mipi tamzet cu ralkap ukhruainak hnuai ah him lo zetin an thei aw.\nSAC ralkap le palik cu meithal hriamhrei rinsan in ramsung ah duhduh in an cangvai ih an duh caan ah mi an kai, an lung tho caan ah duhduh in meithal an hmet puak hlei ah mi inn boh in thilṭha le paisa tiang fir an hmang thlang.\nCubet hlei ah ramkhel cangvaihnak phuahlam ah hmangin bulpak rori`n mi an hringhro ih paisa an dil.\nBulpak in hringhronak message an kuat mi ah cun “CRPH thawn pehtlaih awknak nan nei ti kan thei ciang ih tuhnu nazi 2 sung ah wave paisa kuatawknak thawn kyat ting 2 in kuat lo a si le kan lo kai ding. Tlanhlo cu tum hrimhrim hlah. Tuah na kiang nai ah kan um. Tuhnu nazi 2 sungih paisa in kuat lo a si cun, lehhnu ah an sual luan tuk law mam tipang hlah aw” tiah an ngan. Cuih message cu Twitter ih verify account pakhat in a tarlang.\nA Terrorist (#Myanmar Police) sent an SMS to someone in Yangon and is extorting.\nHe wrote: “I know you are connected to CRPH. Transfer 2 Lakhs within 2 hours via Wave if you don’t want to be arrested. We will arrest you. .. 1/2#Apr20Coup #WhatsHappeningInMyanmar pic.twitter.com/TLuqnf90Ck\nCuhleiah kawlram ih mihminthang pukmah 505 thawn thubuai tuah tuar nunau pawl hnen khalah rapthlak umzetmi bulpak message an kuat.\nMessage ahcun “Facebook ih na zuk retmi zoh in suangtuahnak phunphun thawn keimahten nuam ka cen. Nan, tuahcun Daan vekin kaihkhih na theih thlang ih nangmah taksapar rori ah nuam ka cen thei thlang ding” tiah nunau mihminthang pawl hnen ih rapthlak umzet ca an kuat mi cu Twitter ah an tarlang.\nThe screenshot is a SMS from a Terrorist (#Myanmar police) to an Activist/Actress.\nWhat he wrote is: “I’ve been masturbating your Facebook pictures. Once we can arrest you, I will rape you as I please”.#WhatsHappeningInMyanmar #Apr19Coup #MilkTeaAlliance pic.twitter.com/7eDTpHmjMb\n← ASEAN meeting ih ralbawi Min Aung Hlaing an sawm nak san\nKalaymyo ah Ralkap le Palik an cangvai nasa ih Lamziinpi rori khalah mi paisa an long →


Thurawn Petu In Singapore Ram Do Dingin Thurawn A Pe – Meifar\nThurawn Petu In Singapore Ram Do Dingin Thurawn A Pe\nASEAN meeting ah Min Aung Hlaing an telter nawn lo ruangah ralkap pawl cu an sa vutvo. A phunphun in ASEAN palai pawl cu ralrinnak an pe, Min Aung Hlaing khal amai duhty vekin meeting cu ava kai tum thotho. Nay Pyi Taw ah nazi 3 sung meeting an nei ih ASEAN palai cu Kawlram leiram ara pal veten rak kai hngal dingin an tawlrel.\nAn meeting-nak ah Min Aung Hlaing in ASEAN meeting thuhla le ramsung ih leihnuai lamzin thuhla lawng thaw zetin a rel rero. U Mann Nyein Maung in “Leihnuai lamzin thuhla cu kathaw zetin a rel rero, thildang cu a relthaw lo.\nCuruangah a rang theibikin leihnuai lamzin tampi tuah lohli dingin thurawn ka suah ih a lungkim zet. A cabu sungih a ngan lai ka hmu, leihnuai lamzin tampi kan tuah asilen lamzin ong puai ah vei tampi a feh thei ding” a ti. Thurawn petu pakhat U Khin Maung Swe in ASEAN thuhla ih an lungawi lonak ah ASEAN ram pawl cu do dingin a relsuak.\nU Khin Maung Swe in “ASEAN pawlin ralkap hotu Min Aung Hlaing cu an hmuhsuam lai asilen ASEAN ram pawl kan do dingih nun kan sim ding. Thailand ram cu sai (vui) var pakhat kan pe asilen kan lamah a tang dingih ral in dopi ding. ASEAN ram pawl kan do asilen Singapore ram hi kan do lohli a ṭul” a ti.\nMeeting kai ve U Mann Nyein Maung in “Raldonak thuhla reltu cu thurawn petu pawl an si, Singapore ram an la thei asilen an rak tiamkammi kum 5 sungah leihnuai lamzin tampi an tuah tummi pawl cu an tuah lohli thei ding an ti. Himi thuhla ah ralkap/ralbawi pawl cu an kaa an cip thluh, doawknak thuhla ah zianghman an relve lo.\nSingapore do dingin ralkap khal an um nawn lo, ramsung khal a buai rero lai ruangah thilcang thei lo a si” tin media hnenah a sim thei. Raldo ding thuhla an thehlut mi cu Min Aung Hlaing in a lungkim hmel zet a ti. Ralkap hruaitu pawl lakah Singapore donak ah ṭih ding zianghman aum lo tin an rak aunak cu kum reipi a si zo.\nChina Milian Zetin Bank Ah Sumpai Ava Suah, Hnaṭuantu Pawl Thawn An Tithiam Aw Lo Ruangah A Sumpai Cu Kut Rori In A Siarter\nRialti Khua Kiang Hramrul Lakah Mithi Ruak Pakhat An Hmu


Falam ih Pura Sak Ding Lungkim Lonak Tilang Thok - Chinland Today Media\nFalam ih Pura Sak Ding Lungkim Lonak Tilang Thok\nAugust 5, 2013 1:47 pm·4 comments\nFalam khua a san biknak hmun Vankau tlangih Pura sak dingih ruahmannak a um mi ah Chin mi pawl in lungawilonak an ti lang thok.\nAcademy Thet Mon Myint tiih theihlar Falam khua ih suak Kawlram ih lemcang thiam ih milar leh hming Mai Zung Cer Mawi ih suahcam lawmnak ih a thawh mi le Hmawbi phungki pa ih bawmnak thawn Thet Mon Myint cun Falam khua ah Pura milem sak dingin tumtahnak a nei. Hi tumtahnak a neih mi cu Global Falam Youth Organisation pawl in a hmai sabik ah ca in an duhlonak an rak ti lang ih a mah Thet Mon Myint hnen rori ah an rak kuat dah zo. Cutin Falam Phunsang Tlawngta Pawlkom Kalay pawl khalcun ca an kuat ve.\nCutiih ca ih an kuat men lawng cu duhtawn nawn lo in Leitlun ram tin thleng Chin mi pawl cun an duh lonak pawl cu tlang cabawm le tulai social network cakbik le larbik facebook lam hmang in nasa ten an ti lang thok. Chin mi ih mino umtambiknak Chinland Today Facebook khalah duhlonak tilangnak anneiih mi 150 lenglo in an duhlonak an phuang lang zo. An phuang lang bet vivo lai ding ih an zum thu, ‘tuhnak in mi an tam bet vivo lai ding ih a ṭul dan vek in hmalaknak kannei bet vivo ding, a ṭul ahcun signature campaign tiang khal kan nei ding’ tiin Chinland Today Facebook Admin pawl cun an sim.\nChinland Today Facebook ih an duhlonak langternak menlawng siloin No More Pagoda In Falam timi page khal tuah in mi 400 lenglo in an rak thlun zo.\nFalam Bible lettu Rev. Dr Hre Kio khal cun hi thuthawn pehpar in, ‘zohman ih an lo telpi lo khalah keimah rori in ka lo telpi ding’ tiin mino pawl thazaang a rak pe hai ve. Hi thuthawn pehpar in Falam mino pawl in hmalaknak peh vivo ih neih ding an tum vivo. Hakha le Thantlang, Teddim mino ziang maw tizat khalin hi thu ah an duhlonak tilang ve in a ṭul dandan ih bawm awk tonding an tum thu khal Chin TV editor David Nun Tho hnenah an sim.\nFalam peng cazin vekin asile tufangah mipum (43,032) an um ih, Falam khaw sungah mipum (8,000) lenglo an um tiin theih a siih Cumi lakah Buddha biaknak biaktu mipum (300) zik, Hindu biaknak biaktu mipum (48) le Islam biaknak biaktu mipum (1) an um. Culo cu a zaten Khristian biaknak biaktu lawnglawng an si. Khristian biakinn (30) lenglo a um ih, Buddha Purang (3), Phungki tlawng (3) le Phungki Numi tlawng (1) a um. Falam khaw sungih Buddha biaknak biaktu pawl hi Falam khawsuak le khawmi an si loih, ralkap, palik le cozah hnatuan pawl an si.\nBreaking News; US Ah Chin Pa Midum Pa In Kap\non August 5, 2013 at 6:56 pm\nwe must come together to halt this plan. We will not let this happen. People who are stack holder must reconsider their action to allow this plan. May God bless the Chin People.\non August 6, 2013 at 10:32 am\nYes, May the Lord Jesus Christ bless the Chin people and heal the Chin Land. Amen. We totally disagree this plan.\non August 30, 2013 at 12:43 pm\nThet Mon Myint ih phone number tivek a thei nan um lo maw in rak sim hnik uh a tul dan dan in ka rak ti ding a ning hman zak lo in thih cilh a tul khal le ka rak ti mei ding zangfah ten in rak sim uh a address thawn.\nMai Zung Cer Mawi ti hlah uh\nThet Mon Myint ti men uhla ziangha lole\nMah Zung Cer Mawi ti uh\nMai ti a phu lo law law\nA hmel thawn\nA thei lai ding.


Hillary Clinton India A Tlawng Ding - Chinland Today Media\nHillary Clinton India A Tlawng Ding\nJuly 17, 2009 4:09 pm·0 comments\nUS Secretary of State, Hillary Clinton cu India ramih ni 5 sung caam dingin thaizan tlawngkai ni 5 zanah Mumbai khawpi a thlengding. Hillary Clinton India ram a tlawn ruangah India leh US ram pahnih cu rualpi that awknak leh peh tlaih awknak tha an neih sinsin zum a siih.Hillary Clinton hin Mumbai khawpi ih zanhnih a caam sungih a thlennak dingah, nikum November ni 26 ih misual pawlin an siim ih minung tampi an thahnak hmun Taj Hotel cu a hril. Hillary Clinton in a thlennak dingih Taj Hotel a hril naksan hi, himi hmunih misual pawlin minung tampi an thah ruangih India ram mipi leh Cozah an thin a nattuk nak a tuarpi nak asi ding tiah zum a si.\nHillary Clinton hin tui ttum India a tlawn nakah hin Pakistan cu a palphah loding tiah State Deparment thupuangtu, Ian Kelly cun a simih, hi State Deparment thupuangtu Ian Kelly khalin Clinton hi a thlun veding. Hillary Clinton hin thaizan ih Mumbai khawpi a thlen hnu, Tipzing zarte zingah misual pawlin Mumbai khawpi an siim ih mi tampi an thah mipawl hngilhlo nakih khawm awknak a hmanpi dingih,khami ttumih mi tamzet an thah nakhmun ih hnatuantu pawl khal a kawm cihding.\nHimi hnu ah TATA Group hotu leh Taj Hotel neitu Ratan Tata ih tawlrel nakin sundawng milian pawl thawn an kawmaw ding, Cumi hnu simlam kamah Xavier Collegea khawm awknak ah Film Star Aamir Khan thawn an titi tlangdingih a thaizing colhni zingah New Delhi a pan dingih Prime Minister, Manmohan Singh, leh Foreign Minister leh Cozah mi pawimawh pawlthawn thu pawimawh an rel tlangsal ding.\nSumpai Dinhmunah China Tthang So\nEurope leh ram dangdang pawlin sumpai dinhmun ih tlaksiat nak an ton lai rero ah China cun an ram sumpai dinhmun cu April thla ihsin June thla karlakah 7.9% in a tthangso tiah a simih thla 3 sungah 6.1% ih tthangso tlukih ttuat a si , Tui kumcem zawngah cun 8% hrawngih an ram sumpai dinhmun a thatso an beisei thu an sim.\nAsi nan an ram sumpai dinhmun tthangso in zia umlam pan hman sehla ei leh in hawlnak lamah hna tampi tuanding an neih laithu an simih , Hiti vekih anram sunpai dinhmun a that naksan hi an ram Cozah in an ram sumpai dinhmun tlasia kilhim nakdingih nikum November thlaih dollar Billion 585 a hman ruangah a si tiah BBC cun a sim.\nHimi laiah National Bureau of Statistics thupuangtu, Li Xiao Chao cun tui an sumpai thanso nakcu lungawi nak a tlak hrihlo ih an ram mipi thawi tah thimin hnatuan ding tampi hmabak an neih laithu a simih tui an dinhmun cu dinhmun hngetkhoh a si hrihlo a ti. Himi laiah US ram sumpai dinhmunkhal 1.5% hrawngih thangso ve ih ruah a si.\nEgypt Ram NAM Summit\nLeitlun ran theihdan awknak umlo rampawl tonkhawm awknak NAM Summit nihnih sung tuah rero laimi cu tuisunah antheh thlangding. Hi NAM summit ah hin leitlun ram 118 an telih himi ih an thurel mi pawimawh pawlcu leitlun sumpai dinhmun tlasia leh misual ruangih leitlun ram kilhim tlang danding pawl hi an relmi thu tampi lakih thupawimawh langsar pawl an si.\nNAM Summit Chairman thar Egypt President, Hosni Mubarak cun leitlun ram dangdangin ralthuam hriamman neihthat nakding lamih tlan an zuamawk rero cu tha a tilo thu a sim. NAM Summit hi UN General Assembly tilo ah cun leitlun ram hruaitu pawl an tawnkhawm awk tambik nak a si. Hi NAM Summit hi India Prime Minister,hmaisabik Jawahar Lal Nehru, Egypt President, Gamal Abdal-Naser leh Yugoslav President, Josip Tita pawlih rakdinmi a siih, Member ram pawlcu Africa ihsin ram 53, Asia ihsin ram 38, Latin America ihsin, 26, leh Caribbeam leh Europe ihsin ram 1 veve pawl an si.\nAmerica IN Endeavour Kap Suak\nAmerica in Vansang boruak Lawng Endeavour cu Vansangih kahsuak a tumnak Voi 6 a ttulh zo hnuah, NASA in hlawhtling zetin a kapsuak. Endeavour hi Florida ih Kennedy Space Centre ihsi kahsuak an tumzo mi a siih, nikhua umdan a thatlo ruangah leh a sungih khawl thilri tha famkim lo ruangah voi 6 an rak ttulzo mi a si.\nTui ttumah Endeavour hi Cape Canaveral ihsi kahsuak a siih, Hi Endeavour ah hin minung 7 anto ih International Space Centre ah ni 11 sung an hungcaam ding. Himi sungah Japanese Research Laboratory ih hnatuan ttulmi pawl an hung ttuan dingih, Hi Endeavour ih hun phurhso mi minung 7 pawl thawn National Space Center ah hin minung 13 an umding ih hihi Space Center ih minung antambik ttum Record a si ding, Tui ttumih an hun phursomi mi thiam pakhat Tim Kopra cu Space CEntre ah an hun tanta dingih Space Centre ih thla 3 rak umzo Japan mithiam Koichi Wakata cu leilungah an run phur thla thungding.


PASSPORT LEM HMANG KAWLRAM MI 8 KAI – Times Of Chinland\nPASSPORT LEM HMANG KAWLRAM MI 8 KAI\nFebruary 9, 2018 admin1 Myanmar 0\nThailand ram Ranawng District ih Karapuri pengah Midang Passport hmangin Thailand ramsung luttu Kawlram mi 8 cu kaih an si.Mani zinglam ah ralakp,Lahwaka le Police pawl cun Check Gate pakhat ih ratu Mawtaw cu an cek ih Kawlram mi 8 cu an kaihngah mi a si.\nHi pawl cun anmah le ken mi Passport cu suah in Police cu an hmuh ih Mumu Win timi nu cun a ken mi Pasport amai ta rori a si thu le Mumu Win cun midang 8 cu Bath 1200 cio la in a hruai mi a si thu theih a si.Hi milai 8 pawl cu Kawhtaung ih ma thithi timi nu ih a rak hawlsak mi a si thu Ma Thithi thawn Thailand ih hnatuantu an kuat cu a vei 6nak a sizo thu,Tuhlan ahcun anmah Thai pawl thawn mawtaw an to ih an luat theu nan tuitum cu anmah hlirhlang an si ruangah an kaihnak a si tiah Mumu Win cun a sim.\nMawtaw mawngtu pa cun Kyawpawraw ihsin a rak phurh mi a si thu,Mawtaw feh hlan ihsin Document kan neicio an ti ruangih a phurh mi an si thu a sim.Tuah anmah hruaitu Mumu Win le midang 8 cu Police pawl cun an Station lam ah an hruai tiah thuthang cun an tarlang.\nPHUNGKI IN NUNAU BAWNGBITE RU – VIDEO\nKUAK KHANDAN DANGLAM